Тошкентда илк бор икки қадимий Қуръон қўлёзмалари намойиш этилади - Darakchi\nТошкентда илк бор икки қадимий Қуръон қўлёзмалари намойиш этилади\nМОЗИЙДАН САДО 12.08.2019, 11:39\n«Ўзбекистон – буюк йўллар ва тамаддунлар чорраҳаси: империялар, динлар, маданиятлар» маданий мерос ҳафталиги қатнашчилари 23 августда Ислом цвилизацияси марказига ташриф буюрадилар. Шу жумладан, Ўзбекистон Мусулмонлари идорасига ташриф давомида дунёдаги илк Қуръон қўлёзмалари – Усмон Қуръони, Катта Лангар Қуръони нусхаларини кўришга муваффақ бўладилар.\nУсмон Қуръони туғилмаган бузоқ терисига битилган бўлиб, муқаддас китобнинг илк қўлёзмаси саналади. Барча мусулмон олами вакиллари учун табаррук бўлган нодир қўлёзмани кўриш учун ҳар йили Тошкентга дунёнинг турли мамлакатларидан минглаб тақводорлар ҳамда сайёҳлар ташриф буюрмоқда.\nМашҳур Катта Лангар Қуръони ҳам ислом дини ва барча мусулмонлар учун катта оламшумул аҳамиятга эга. Бу қадимий китоб бутун инсониятнинг мероси ҳисобланувчи маданий ва тарихий бойликлар қаторига киритилган.\nЭкспертларнинг фикрича, Катта Лангар Қуръони қўлёзмасининг умумий ҳажми 206 саҳифа бўлиб, бугунги кунгача ундан деярли ярми – 97 та саҳифаси сақланиб қолган. Қуръон саҳифаларининг 81 варағи Россияга бориб қолган ва ҳозирда Россия фанлар академиясининг Қўлёзмалар институтида сақланмоқда. Сўнгги маълуотларга кўра қўлёзманинг 16 варағи Ўзбекистонда сақланмоқда. Айни вақтда бу нодир қўлёзманинг қолган саҳифалари тақдири номаълумлигича қолмоқда. Шу муносабат билан ЎзЭОАВМА «Sevimli TV» телеканали ҳамда ВВС ўзбек хизмати билан ҳамкорликда афсонавий Қуръоннинг йўқолган саҳифаларини излаб топишга қаратилган лойиҳани амалга оширмоқда. Бу борада “Катта Лангар Қуръони афсона ва ҳақиқатлар” мавзусида давомли ҳужжатли фильмлар сериали ҳам тасвирга олинди. Унинг тасвирга олиш ишлари Тошкент, Бухоро, Самарқанд, Қашқадарё вилоятининг Қамаши туманидаги Катта Лангар қишлоғида ҳамда Россиянинг Санкт-Петербург шаҳрида олиб борилди. Фильм лавҳалари Қуръон саҳифаларининг асосий қисми қандай қилиб Санкт-Петербургга бориб қолгани билан боғлиқ тарихий ҳақиқатларни очиб беради. Шу жумладан, бу ҳужжатли фильмда Араблар қишлоғида яшовчи оқсоқоллар ва маҳаллий аҳоли хотиралари, Катта Лангар Қуръони билан боғлиқ афсона ва ҳақиқатлар ҳикоя қилинади.\nЛойиҳа доирасида 30 та 15 дақиқалик фильм тасвирга олинган. Бу фильм жорий йил Рамазон ойида «Sevimli» телеканалида ва “Би-Би-Си” ўзбек хизмати веб-сайтларида томошабинлар эътиборига ҳавола қилинди. Айнан шу фильмнинг умумлаштирилган талқини маданий мерос ҳафталиги иштирокчиларига ҳам намойиш этилади.\nМаданий мерос ҳафталигининг яна бир ёрқин лаҳзаси\nЖорий йилнинг 26 август куни Самарқанд шаҳрида ЮНЕСКО шафелигида"Моддий ва номоддий маданий меросни асраш: долзарб муаммолар ва уларни ҳал этиш стратегияси" деб номланган xалқаро конференция арафасида бўлиб ўтадиган “Ўзбекистон – буюк йўллар ва цивилизациялар чорраҳасида: империялар, динлар, маданиятлар”деб номланган маданий мерос ҳафталигининг аҳамиятли ва ёрқин тадбирларидан бири –иштирокчиларнинг Тошкентда барпо этилаётган Ислом цивилизацияси марказига ташрифи ҳисобланади.\nМаданий мерос ҳафталигининг 40 дан зиёд давлатдан келган иштирокчилар, шу жумладан дунёга машҳур олимларнинг ҳали қурилиши давом этаётган объектга ташрифи уюштирилиши бежиз эмас.\nЎзбекистон Республикаси Президентининг 2017 йил 23 июн “Ўзбекистон Республикаси Вазирлар Маҳкамаси ҳузурида Ўзбекистондаги ислом цивилизацияси марказини ташкил этиш чора-тадбирлари тўғрисида” ПҚ-3080-сон қарори талабидан келиб чиқиб пойтахтимизда қурилаётган мазкур марказ улуғ аждодларимиз томонидан яратилган ва бугунги кунда бутун маърифат дунёсини ҳайратга солиб келаётган илмий мерос, у фақат бир миллат ёки халқники эмас, балки бутун инсониятнинг маънавий мулки ҳисобланади. Бу бебаҳо бойлик янги авлодлар учун донишмандлик ва илм манбаи, энг муҳими, янги кашфиётлар учун мустаҳкам замин бўлиб хизмат қилиши шубҳасиздир.\nАжойиб марказ кейинчалик янгиланаётган Ўзбекистоннинг юзи, обрўси сифатида омамалашади . Шу сабабли уни қуриш жараёнида фойдаланиладиган қурилиш материалларига алоҳида эътибор қаратилмоқда. Марказ қурилиш одатий андоза ва лойиҳалардан воз кечган ҳолда, янги шакллар ва янги дизайн асосида олиб борилмоқда.\nИслом цивилизацияси маркази ўз моҳиятига кўра Марказий Осиёда ягона ҳисобланади. Марказининг янги биноси ва илмий мажмуанинг қурилиши Ўзбекистон Республикаси Президенти Шавкат Мирзиёевнинг топшириғига биноан 2017 йил декабр ойида бошланган.\nМарказ олдига қўйилган вазифалардан келиб чиқиб, унинг таркибида академия, Ислом санъати музейи, мамлакатимизда ва хорижда сақланаётган қадимги ноёб қўлёзмалар, литографик китоблар, буюк алломалар ва дин арбоблари қолдирган тарихий ҳужжатлар, шунингдек, ушбу йўналишдаги замонавий илмий тадқиқотлар билан бойитиладиган фонд бўлиши назарда тутилган.\nФронтдан туриб қизига дарс қилдирган буюк ўзбек филологининг мактуби топилди\nМашҳур Ўрда кўприги ҳақида фактлар\nМирзо Улуғбекка тегишли нефрит пиёла Британия музейида экан...\n+38° небольшая облачность\n10 июлдан кейинга тўй белгилаб қўйганлар нима қилишига аниқлик киритилди (видео)\nБухорода тўхтаб турган “Isuzu”га тез ёрдам машинаси келиб урилди. Машина ичидагилар воқеа жойида вафот этган\nКоронавирусга қарши курашаётган олимлар яна бир муаммога дуч келди\nАсакалик 9 ёшли кизчани 16 жойидан пичоқлаб ўлдирган қотил 23 ёшли қўшни аёл бўлиб чиқди (видео)\nҚашқадарёда рекорд даражада коронавирус юқтирганлар аниқланди\nТезкор! Ўзбекистонда карантин чоралари кучайтирилди\nЎзбекистонда 10 июлдан 1 августга қадар қатор фаолият турлари тўхтатилади\nПрезидент қатор маҳаллий раҳбарларни лавозимидан олди, бир нечтасига ҳайфсан эълон қилинди\nКоронавируснинг кучи қачон пасайиши маълум қилинди


Таниқли ўзбек қўшиқчиси, Ўзбекистон халқ артисти Юлдуз Усмонованинг Гулнора Каримовага бағишлаб, айтган "Гулисан" қўшиғи тўрт ярим минут давом этади:\nҚордан қўрқмас чучмома¸\nГуллайверсанг қишда ҳам¸\nҲар кўнгилга йўл топиб¸\nШунинг учун Гулисан\nАтиргулни севишар, лек ўйлаброқ узишар,\nТиканли Гулим, гул ҳидли Гулим, ўшал Гулисан\nАтрингни соч атрофга, таратгин ҳар тарафга,\nТиканли гулим, гул ҳидли гулим, ўша Гулисан.\nЮлдуз Усмонова куйлаган бу қўшиқ Sayyod.com ва Yotube.com сайтига қўйилганидан сўнг мухлислар орасида кенг баҳсу мунозарага сабаб бўлди.\nSayyod.com муштарийлари бу қўшиққа “супер” деб таъриф беришаётган бўлса, бошқа сайтларда бу қўшиқ матни маъно жиҳатидан жуда ҳам саёз, деб баҳоланмоқда.\nFacebook ижтимоий тармоғида шарҳ қолдирган ўзбек шоираси Мунаввара эса бу қўшиқни маддоҳликдан бошқа нарса эмас деб атади. Тожикистонлик шоира Мунаввара Озодлик билан суҳбатда ўз фикрини бундай тушунтирди:\n- Мен қўшиқни эшитдим, матнни ўқидим. Агар шу шеър қўшиқ бўлган бўлса, у на шеър ва на қўшиқ, у бир маддоҳлик холос. Иймон деб, эътиқод деб яшайдиган одам ҳеч қачон иймонини нафс учун, саҳна учун сотмаслиги керак. Юлдуз Усмонова жуда баландда эди, унга тақиқ қўйилгани уни янада баландга олиб чиққан эди. Нега бунчалик пастлади, тушунмадим. Бу қўшиқ унга обрў келтирмайди. Чунки, санъатни асосий мухлислари бунинг қўшиқ эмаслигини билиб турибди. Бу лаганбардорлик холос ва буни умри жуда қисқа бўлади,- дейди шоира Мунаввара.\nСўнгги бир неча йилдан буён Ўзбекистон телевидениесида ва концерт саройларида чиқишлари тақиқланган Юлдуз Усмонова Ўзбекистон президенти қизи Гулнора Каримова раҳбарлик қилаётган Ўзбекистон Маданияти ва санъати форумининг йил якунларига бағишланган онлайн-анжуманида биринчи бор ҳакамлар ҳайъати аъзоси сифатида пайдо бўлди.\nБу анжумандан сўнг Юлдуз Усмонованинг президент қизига бағишланган қўшиғи Интернет сайтларига чиқди.\nКузатувчилар Юлдуз Усмонованинг бу тадбирда қатнашгани ва унинг Гулнора Каримовага бағишлаб айтган қўшиғидан сўнг унинг учун ёпилган барча йўллар яна очилиши ҳақида тахмин қилмоқдалар.\nИнтернетнинг ижтимоий тармоқларидаги баъзи мухлислар бу қўшиқнинг мусиқаси таниқли турк қўшиқчиси Тарканнинг "Ask gitti bizden" қўшиғидан кўчирма эканлигини ёзадилар.\nОзодлик таниқли ўзбек қўшиқчиси Юлдуз Усмоновага боғланишга ҳаракат қилди. Бироқ хонанданинг продюссери Юлдуз Усмонова интервю бермаслигини айтди.\nЎзбекистонда санъат ва лаганбардорлик


Муқаддима – Болаларнинг иймонга оид саволлари\nэнг шарафлиси, расулларнинг энг афзали пайғамбаримиз Муҳаммадга, унинг оиласи ва саҳобаларига салавоту саломлар бўлсин.\nШубҳасиз, илк болалик даврида бола суянадиган маълумот манбаи ота-онасидир. Шунинг учун, ота-оналарнинг тарбиялари қанча яхши бўлса, болаларники ҳам шунча яхши бўлади. Зеро, ота-оналар фарзандларининг таълим-тарбия олишларидан масъулдирлар. Шунинг учун ҳам, Пайғамбар соллаллоҳу алайҳи ва саллам шундай деганлар: «Ҳар бирингиз (кимгадир) раҳбарсиз ва қўл остингиздагилардан жавобгарсиз” (Бухорий, 2558 ва Муслим, 1829). Бу жавобгарлик, таълим-тарбияга эътибор бериш ва бунда ғайрат қилишни тақозо этади.\nБиз яшаётган асрда шубҳали нарсалар ва нафсоний хоҳишлар тобаро кўпайиб бормоқда. Шунинг учун, ота-оналар фарзандларини тарбиялашда ростгўйлик, жидду жаҳд ва бор кучлари билан ғайрат қилишлари лозим. Ким билади дейсиз, балки болаларнинг руҳларига ота-оталари томонидан экилган бир дона маърифат уруғи, ота-оналари оламдан ўтиб кетгандан кейин ҳам ўз мевасини беришда\nдавом этар. Шу тариқа бола, Пайғамбар соллаллоҳу алайҳи ва саллам айтганларидек, ота-онаси ўлганидан кейин ҳам фойда келтиришда давом этадиган солиҳ амаллардан бири бўлиб қолар: «Қачонки бир инсон ўлса, уч нарсадан бошқа (барча) амали кесилади: … ёки унинг ҳаққига дуо қиладиган солиҳ фарзанддан кесилмайди” (Муслим, 1631).\nФарзандлар Аллоҳнинг ота-оналарга буюрган васиятларидан биридир. Аллоҳ таоло бу ҳақида шундай марҳамат қилган: «Аллоҳ сизга фарзандларингиз ҳақида амр қилур” (Нисо, 11).\nЯъни, эй ота-оналар! Фарзандлар сизларга омонатдир. Дарҳақиқат, Аллоҳ таоло диний ва дунёвий манфаатларингизни амалга оширишингиз учун сизни уларга ҳомий қилди. Шундай экан, сиз худди Аллоҳ таоло буюргани каби ҳар доим уларга таълим-тарбия берасиз, одоб-ахлоқни ўргатасиз, зарарли нарсалардан асрайсиз, мунтазам равишда Аллоҳнинг тоатига ва тақволи бўлишга чорлайсиз: «Эй мўминлар, сизлар ўзларингизни ва аҳли-оилаларингизни ўтини одамлар ва тошлар бўлган дўзахдан сақлангиз” (Таҳрим, 6).\nФарзандлар ота-оналарига васият қилингандирлар. Улар ё бу васиятга амал қилиб, савоб олишади, ёки уни зое қилиб, жазо ва уқубатга лойиқ бўлишади. Аллоҳ таолонинг бандаларига ота-оналаридан ҳам меҳрибонроқ эканининг далили, фарзандларига бор меҳр-шафқатларини кўрсатишларига буюрганида намоён бўлади.\nҚисқача қилиб айтганда, боланинг оила ичидаги тарбияси яхши бўлса, ташқи дунё билан муомаласи ҳам шундай яхши бўлади. Боланинг тарбиясида ва соғлом иймон билан улғайишида қаердадир оила таъсирининг бўлмаслиги, келажакда яхши ва мақталган хулқлардан мосуво боланинг ўртага чиқишига олиб келади. Тарбия фақат хато-камчиликларни тўғрилашдан иборат эмас. Бундан зиёда, болага дин асосларини ва шариат аҳкомларини ўргатиш, таълим бериш ва онгига ўрнаштириш, боланинг қалбида тасаввур ва тушунчаларни мустаҳкамлаш мақсадида ўрнак бўлиш, насиҳа\nқилиш, ҳадислар ва қиссалар айтиб бериш каби турфа услубларни ҳам қўлланишдир. Буларнинг бари боланинг шахсий ҳаётида ва жамиятда одоб-ахлоқли, фаол ва вазмин бир шахс бўлишига васила бўлади.\nМуваффақият берувчи ва тўғри йўлга ҳидоят қилувчи ёлғиз Аллоҳдир.\nАбдуллоҳ ибн Ҳамад ар-Ракаф


Мамлакатимизда кадрлар тайёрлаш сифатини янада яхшилаш, олис ҳудудлардаги умумий ўрта таълим муассасаларини малакали ўқитувчилар билан етарли даражада таъминлаш борасида муайян ишлар амалга оширилмоқда. Фарғона вилоятининг анклав ҳудудида жойлашган Сўх тумани қўшни Тожикистон ва Қирғизистон Республикалари билан чегарадош бўлиб, мактабларда айрим фанлардан ўқитувчилар етишмайди.\nВилоят ҳокимлиги томонидан бу борада аниқ чора-тадбирлар ишлаб чиқилган бўлиб, бошқа ҳудудлардан келиб фаолият юритадиган педагог ходимларни жалб қилиш бўйича рағбатлантириш жорий этилган. Бугунги кунда 27 нафар ўқитувчилар туманда бошқа ҳудудлардан келиб, ўқувчиларга таълим бермоқда. Ўзбекистон Республикаси Вазирлар Маҳкамасининг “Олис ҳудудларда жойлашган умумий ўрта таълим муассасаларида фаолият юритаётган педагог ходимларнинг меҳнатини янада рағбатлантириш тўғрисида”ги қарори ҳам бу борада муҳим аҳамият касб этмоқда.\nАйнан мазкур масалада партиямизнинг депутатлик гуруҳи ҳам аниқ таклифларни билдирмоқда. Хусусан, Ўзбекистон “Миллий тикланиш” демократик партиясидан Халқ депутатлари Сўх тумани кенгашига сайланган депутатларга ушбу туманда яшовчи Тожикистон ва Қирғизистон Республикаларидаги олий таълим муассасаларида таҳсил олган фуқаролар томонидан хорижий давлатларда олий таълим олганлик тўғрисидаги ҳужжатларни тан олиш ва нострификация қилиш масаласида кўплаб мурожаатлар бўлди. Партиямиз марказий кенгашига бу борада тегишли таклифлар берилиб, мутасадди ташкилотлар томонидан бугун кўп йиллардан буён сўхликларни ҳам қийнаб келаётган муаммони амалий ҳал этишга киришилди.\nСўх тумани умумтаълим мактабларида таълим асосан тожик тилида олиб борилади. Шу сабабдан туман аҳолисининг кўпчилик қисми Тожикистон Республикасининг олий таълим муассасаларида таҳсил олган. Ҳозирги вақтда хорижий давлатларда берилган олий таълим олинганини тасдиқловчи тегишли ҳужжатларни тан олиш ва нострификация қилиш талаб этилмоқда. Маълумки, бу борада Президентимизнинг 2019 йил 16 январда “Таълим сифатини назорат қилиш тизимини такомиллаштириш бўйича қўшимча чора-тадбирлар тўғрисида” ги қарори қабул қилинган. 1 мартдан хорижий давлатларда берилган таълим олганлик тўғрисидаги ҳужжатларни тан олиш ва нострификация қилишнинг янги тартиблари жорий этилди. 81 нафар фуқародан таълим олганлик тўғрисидаги ҳужжатларни тан олиш ва нострификация қилиш (эквивалентлигини қайд этиш) тўғрисида мурожаат бўлди. Таълим сифатини назорат қилиш давлат инспекцияси ҳозирда Сўх туманида бўлиб, тегишли тартибда ишларни олиб бормоқда.\nЭнди ҳеч қаерда “чанг босган” диплом қолмайди. Айниқса, Сўх туманида кўпдан буён нострификациялаш масаласида жиддий қийинчилик кўрганлар бугун соддалашган тартибдан мамнун бўлишмоқда. Мухтасар айтганда, мазкур масаланинг ечим топиши олис ҳудудлардаги мактабларни ўқитувчилар билан таъминлаш, шунингдек, ўқувчиларга таълим бериш жараёнида давлат таълим стандартлари тўлақонли бажарилишига хизмат қилиши билан аҳамиятлидир.\nЎзМТДП Фарғона вилояти кенгаши раиси


Қадр - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 10 Август 2017\tКӯришлар: 1105\nҲар қачон хаёлга ботамиз, майин тонгми ё ҳарир оқшом. Хаёллар, туну кун мисоли ҳар томон елгувчи еллар, бошимизда айланиб юраверади. Кимдир ҳали муродга етмаган ишқ ҳақида хаёл сурса, биров рўзғор ташвиши – қозон-товоқ ҳақида, бошқаси эса, хайру сахо, меҳру вафо, кимдир сабру тоқат, имон-инсоф ҳақида хаёл суради. Инсон ҳали бу гўзал Она-заминда қадам қўйиб юрар экан, истаса-истамаса, фикрида хаёллар чарх уриб, айланаверади.\nАгар барча хаёллар маъносини бир вараққа тўпласак, улар турлича бўлса-да, асосида эзгу ниятлар яшайди. Инсоннинг умри, у яшаган йиллар саноғи билан эмас, элу юртга қилган хизматлари билан ўлчанар экан. Агар шундай бўлса, халққа, Ватанга хизмат этмоқ нафақат шараф, балки ҳар бир инсоннинг бурчи эканлигига амин бўламиз.\nҲар тонг чуқур хаёлларга ботиб, ҳужжатларга тўла оғир сумкасини кўтариб, катта-катта қадамларни қўйиб, муҳандис-қурувчи Худойберди Астанақулов ишга борар экан, албатта, хаёлида бугунги кунда режалаштирган ишлар кезади. У киши мамлакатимизнинг қай бир гўшасида ишламасин, ўз иши устаси эканлиги, самимийлиги, покдомонлиги, ҳақгўйлиги билан ҳамкасбларининг орасида ҳурмат қозонди. Унга ишониб топширилган қурилиш иншоотларини, ўз вақтида сифатли даражада топширди. Ҳур Ватанимиз – Тожикистоннинг равнақига ўз ҳиссасини қўшди. Бу ҳақда бетакрор овоз эгаси, ҳассос шоир Ўлмас Жамол шундай деган:\nЯнги авлод, она юртинг – шу макон қадрига ет,\nТожикистон деб аталган ошён қадрига ет.\nҚақраган саҳро эмас, жаннатга ўхшар гулшанинг,\nОби замзамдек зилол оби равон қадрига ет.\nХудойберди Астанақулов 1964 йили Восе ноҳиясидаги Ленин номли колхознинг Арал қишлоғида дунёга келди. Ҳар бир инсоннинг меҳрибони, жонидай азиз суюклиси онаси бўлса, кўнглининг фахри, ишончу ғурури отасидир. Унинг кўнгли ҳали вояга етмасидан армон зардобларига тўлди. Отасининг меҳрини туймасдан қиблагоҳидан айрилди. Меҳрибон онажони ва мунис опаси билан даҳри дуннинг кенг, шу билан бирга, тор кўчасида отасининг кўйида зор-зор йиғлаб қолди. Бироқ у бир дам ҳам тиним билмади, болалигидан умрнинг ҳар бир дақиқасини меҳнатда ўтказди, кўнгли тенгқурларига қўшилиб ўйнашни тусаган пайтда, ўзини тута билишни ўрганди.\nХ. Астанақулов 1971 йили мактабга қадам қўйди. Восе ноҳиясининг Ленин номли мактаб-интернатида таълим олди. Биринчи синфдан талабалар орасида илмга чанқоқлиги, тиришқоқлиги туфайли ажралиб турарди. Устозлари Эшмат Холбоев, Астанақул Шерхонов, Холназар Олимов ва бошқалар назарига тушди. Синфдошлари орасида ҳурмат ва эътиборга сазовор бўлди, устозлари ўрнак сифатида бу болага ишониб, унга синфдошларига дарс бериш ҳуқуқини беришарди. Худойберди ўрта мактабни 1981 йил аъло баҳолар билан тугатди.\nШу йили тирикчиликнинг оғир бўлишига қарамасдан, онаси уни Душанбе шаҳрига ўқишга юборди. Кириш имтиҳонларини аъло баҳолар билан топшириб, Тожикистон Политехника институтининг (ҳозирги Тожикистон Техника университети) қурилиш факултети талабаси бўлди.\nАлбатта, талабалик йиллари осон кечмади, пулнинг танқислиги билиниб турарди. Дарсдан бўшаган пайтларида «Душанбе -1» станциясига бориб, Россия Федерацияси ва бошқа республикалардан келган хўжалик молларини вагонлардан туширарди. Талаба бўлишига қарамасдан, меҳрибон онаси ҳамда мунис опасига қарашиб турарди.\n1986 йили Худойберди Астанақулов Тожикистон Политехника институтининг қурилиш факултетини аъло баҳолар билан тугатди, яхши ўқиганлиги сабабли, институтда қолиш имкониятига эга бўлди. Лекин у Восе ноҳиясининг Ленин колхозида ишлашни ўзининг фарзандлик бурчи, деб билди ва машҳур раис Мирали Маҳмадалиевнинг раҳбарлигида жамоа хўжалигида турли лавозимларда, қурилиш соҳасида узоқ йиллар ишлади. Унинг равнақига ўз ҳиссасини қўшиб, элнинг меҳрига сазовор бўлди.\n2007-2011 йиллар Қўрғонтепа шаҳрида шаҳар қурилишларида фаолият кўрсатди. У қаерда ишламасин, садоқат билан меҳнат қилди.\n2011 йили Худойберди Астанақуловни Тожикистон Республикаси Соғлиқни сақлаш ва аҳолини ижтимоий ҳимоялаш вазирлигининг капитал қурилиш бошқармасига ишга таклиф этишди. Ўз ишига пухта ёндашиш, покдомонлиги билан ҳамкасбларнинг ҳурматига сазовор бўлди. 2011 йилдан бугунга қадар Тожикистон Республикаси Соғлиқни сақлаш ва аҳолини ижтимоий ҳимоялаш вазирлигида ҳамкасблари билан ўнлаб қурилиш иншоотларини – Рўдакий ноҳиясида Саломатлик маркази, Восе ноҳиясидаги А. Авазов қишлоқ жамоати ҳудудида Сил касалликлар маркази, Дўстий ноҳиясида Саломатлик маркази ва бошқа иншоотларни қуриб битказиб, элу юртнинг хизматига топширди.\nБир кишининг умр йўлини кичик ҳажмда бўлса ҳам батафсил баён этишимизнинг асосий сабаби - инсон қадри!\nХудойберди ака Астанақулов каби минглаб фидокорлар бугун мустақил Тожикистонимизнинг ободлиги учун меҳнат қилишмоқда. Бундайларнинг қадрига етиш ҳар биримизнинг инсонийлик бурчимиздир...\nНуктадон шоир Ўлмас Жамол айтганидек:\nМеҳнат аҳлин ҳурмат этсанг, ҳурматинг ошгай яна,\nТинчлигинг таъминлаган хуррам замон қадрига ет.\nБебаҳо бойликлар ичра нодири халқинг эрур,\nХизматин жон деб бажаргил, нақди жон қадрига ет....\nНодирсултон Махатов, Душанбе шаҳри.\nАждодлар диёри – жонажон Ватанимиз Тожикистон гўзал табиат манзаралари, осмонўпар тоғлари, зилол сувли шифобахш булоқлари, сир-синоатларга тўла осори-атиқалари билан азалдан хорижликлар диққатини ўзига тортиб келади.\nМамлакатимиздаги ана шундай ноёб тарихий ёдгорликлардан бири кўҳна Ҳисор қалъасидир.\nБугун: 04-08-2021 18:18:53


июл 03, 2018 15:05 Asia/Tashkent\nНосир Хусрав шеърлари\nНосир Хисрав адабий, илмий, фалсафий, ҳикматий асар ва рисолаларини ўша давр анъанасига кўра, форсий ва араб тилларда яратган. Мутафаккирнинг иккита шеърлар девони (бири форсий, иккинчиси араб тилида), «Рўшноинома» ва «Саодатнома» маснавийлари, «Зод ул-мусофирин», «Важҳи дин», «Хон-ул-ихвон», «Бўстон ул-уқул», «Далил ут-мутаҳаййирин», «Жомеъ ул-ҳикматайн», «Рисола дар жавоби 99 саволи фалсафи», «Кушойиш ва раҳойиш» каби кўплаб шеърий ва насрий асарлари мавжуддир.\nЖумладан, «Рўшноинома» ихчам маснавий бўлиб, достон 592 байтдан иборат. Шоир ўзининг фалсафий қарашлари баён этилган йирик насрий асарларидаги баъзи масалаларни «Рўшноинома»да шеърий шаклда мухтасар тарзда баён этган. Асарда, жумладан, «Инсон фитрати», «Инсон шарафи», «Комил инсон сифати», «Мақтовли ва ярамас хулқлар», «Жоҳиллар ва риёкорлар мазаммати», «Ақл таърифида», «Фалак ва юлдузларнинг яратилиши», «Тўрт унсур сифати», «Зохирий ва ботиний сезгилар» ва ҳоказо фасллар мавжуддир.\nҲозир эса машҳур шоир Носир Хусравнинг “Саодатнома” асаридан косиблар ҳақидаги гўзал шеърини эътиборингизга ҳавола этамиз:\nКосибдан шоду хуррам йўқ жаҳонда,\nБутун кун ризқининг боғбони бўлғай,\nКечин ўз уйининг султони бўлғай.\nНе топган бўлса, тортинмай ошайдир,\nЯна ишлаб, яна топиб яшайдир.\nҚилолмас катталик ҳам унга ҳар ким,\nБировнинг миннатидан холи дойим.\nҚўли- ла ризқи рўзин ҳосил этгай,\nАёлу хешу фарзандига етгай.\nҲалол меҳнат ила топгай баракат,\nҲаракатдир, фаровондир, ҳаракат.\nКечин жам хотири, уйқуга кетгай,\nТонг отганда ишига қайта етгай.\nБугун ҳам, эрта ҳам, ўтган куни ҳам,\nХудо розидир ундан, рози одам.\nҚўли ишдан бўшалмас ҳафтаю ой,\nДўкону дастгоҳи севгани жой.\nМинг арзир бўлса боши осмонда,\nЯшолмайди у сиз шоҳ ҳам жаҳонда.\nАдибнинг насрий асарлари орасида «Сафарнома» номли нодир китоби алоҳида ажралиб туради. «Сафарнома» Носир Хусравнинг ғарбий ўлкаларга саёҳат қилган етти йиллик (1045-1052) даврда кўрган- кечирганлари баёнини ўз ичига олади. Асар бизгача жуда кам қўлёзма нусхаларда сақланиб қолган. Улардан энг қадимийси милодий 1691 йилда, яъни муаллиф вафотидан 600 йилдан кўпроқ вақт ўтгач кўчирилган. «Сафарнома»да муаллифнинг таржимаи ҳолига оид кўпгина маълумотлар мавжуд.\nАтоқли форс-тожик шоири Носир Хусравдан (1004-1088) авлодларга мерос бўлиб қолган кўплаб қимматли назмий ва насрий асарлар орасида “Сафарнома” асари алоҳида ажралиб туради. Шоир ушбу насрий китобида ўзининг ғарбий ўлкаларга қилган ва етти йил (1045-1052) давом этган ажойиб ва ғаройиб саёҳати хотираларини тасвирлаган. Носир Хусрав ўзи саёҳат қилиб ўтган Эрон, Арманистон,\nОзарбайжон, Сурия, Миср, Арабистон, Ироқ, Табриз, Қоҳира, Қуддус, Макка, Лаҳсо, Яман, Басра, Исфаҳон ва бошқа бир қатор шаҳар ва вилоятларнинг ўша даврдаги манзараларини жонли ва қизиқарли тарзда китобхон кўз ўнгида гавдалантиради\nҲозир эса машҳур шоир Носир Хусравнинг “Саодатнома” асаридан “Дўстлик ва вафо ҳақида”ги гўзал шеърини эътиборингизга ҳавола этамиз:\nДушман охир бошга келтирар бало,\nДўстлик шевасини айлама барпо.\nКишига соғлом иш дўстлик қилишдир,\nВафо кўргизмак асли катта ишдир.\nКишини ранжитиб, сўрама узр,\nКишини ранжитиш энг катта қуср.\nЖафо йўлин тутма. Итдек вафодор\nБўлгилу бўрига қўшилма зинҳор.\nКишини ранжитмоқ осон ниҳоят,\nКўнглини овламоқ мушкилдир ғоят.\nҚилолмасанг биров дардига даво,\nБўлмагил сен бало устига бало.\nКамбағал кўксига ниш урма зинҳор,\nМалҳам қўёлмасанг нима қасдинг бор.\nСени одам туққан, одам бўл сен ҳам,\nДеву жин бўлмагил, одам бўл, одам.\nВо ажаб, булбулнинг нимаси ёмон, дерсиз?! Ёқимли сайраб кўнгилларни хушнуд этади, хониши дилга ҳузур бағишлайди, гулга бурканган боғда ўзини қай даражада эркин тутишини кўрганмисиз, чаққонлигига ҳавасингиз келади. У бошқаларни ўзига маҳлиё этишда ана шундай сеҳр кучига эга. Хўп, вафодорликда-чи?! Носир Хисрав дейди:\nВафода ўхшама булбулга асло,\nҲар он ул ўзга гул бошида шайдо.\nАна кўрдингизми, у вафода тайинсиз. Қайси гул уни мафтун қилса оғиб кетаверади. Носир Хисрав вафосиз инсонларни булбулга ўхшатишининг боиси шундан. Инсонни кўпроқ мансаб, мартаба, шуҳрат, бойлик, эҳтиёж, нафс деган гуллар, яъни ҳаётий имкониятлар оҳанграбодек ўзига тортади. Шундай пайтда одамнинг ичидаги Ханнос деган шайтон жонланиб, вафо йўлига ғов бўлади. Оқибатда инсон инсоф, диёнат, ҳалоллик, поклик, тўғрилик, камтарлик ва шукроналикни унутиб, шайтоннинг васвасаси билан эҳтиёжга эрк бериб юборади-да, эзгуликка чорлайдиган барча дўстларидан йироқлашиб қолади. Энди у Ханносдан бошқа ҳеч кимни тингламай қўяди.\nУнинг шеърияти ва илмий қарашларида танқиднинг кучайишига замин яратди. Ана шу омиллар унинг маънавий дунёсида бурилиш ясади, у ҳақиқат излаш ва халқ хизмати учун ижодий, фикрий изланиш билан шуғулланишга киришди. Жумладан, давлат хизматида ўтган йиллар унинг ҳаётий тажрибасини анча оширади. У бир тарафдан юқори табақалар ҳаёти, уларнинг мамлакат ва халқни бошқариш сиёсатидан воқиф бўлса, иккинчи томондан, оддий меҳнаткаш халқ турмуши, ҳунарманд, деҳқон ва бошқа касб эгаларининг жамиятдаги ўрнига оид бевосита кузатиш ва тажрибалари унинг асарларида акс этган.


ОИЛАЛАРНИ БУЗИЛИШИ ЖАМИЯТ ИНҚИРОЗИДИР — Zamaxshariy.uz\nОИЛАЛАРНИ БУЗИЛИШИ ЖАМИЯТ ИНҚИРОЗИДИР\n18 ноября, 2020 admin Мақолалар\nИслом таълимотига кўра, оила Аллох таолонинг розилигини топиш, хазрати Пайғамбаримиз (с.а.в) аҳлоқлари, чиройли одоб-ахлоқ билан зийнатланиш ва пок йўл билан инсоният наслини давом эттириш маҳсадида қурилади. Шунинг учун динимиз оилани никоҳ асосида қуришга алоҳида аҳамият беради ва никоҳни инсоний алоқаларнинг энг муҳими сифатида қадрлайди. Зеро, оила катта жамиятнинг бир бўлаги ҳисобланади. Жамият ёмонлик ва бузғунчиликнинг барча турларидан холи тинч ва обод бўлиши, аввало, ушбу кичик жамиятнинг тинчлиги, тотувлиги, аҳиллигига боғлиқ. Оиладаги тинчлик-хотиржамликни ва саодатни таъминлаш оиладаги ҳар-бир шахс ўз масъулиятини тўлиқ ҳис қилиши ва бажариши билан барқарор ва мустаҳкамлаш бўлади. Бундай масъулиятни эса, эр ва хотин ўртасини боғлаб турувчи никоҳгина мустаҳкамлаши ва жорийқилишимумкин. Мустаҳкам ва саодатли оилада эр-хотин ўзаро тотув яшаши, бир-бирининг яхши ва ёмон жиҳатларини кўтариши, айб ва камчиликларини кечириши, тинч ва тотув яшаши лозим. Бу хақда Қуръони каримда бундай дейилган: “Эй, имон келтирганлар! Сизларга хотинларни мажбурий равишда мерос қилиб олиш халол эмасдир”, Яна, уларга берган махрларингизнинг бир қисмини қайтариб олиб кетиш ниятида хотинларингизга тазйиқ қилмангиз! Агар улар аниқ бузуқлик қилсалар (бу мустаснодир).Улар билан тотув турмуш кечирингиз. Агар уларни ёмон кўрсаларингиз, (билиб қўйингки,) балким сизлар ёмон кўрган нарсада Аллоҳ (сизлар учун)кўпгина яхшилик пайдо қилиши мумкин” (“Нисо”сураси,19-оят).\nҲазрати Пайғамбаримиз (с.а.в.) бу хусусда шундай мархамат қилганларки;“Сизларнинг энг яхшиларингиз аҳли аёлига яхши муомалада бўлганларингиздир. Мен ҳаммангиздан кўра аҳли-аёлига яхшироқ муомала қилувчингизман”. (“ал-Жомеас-сағир”)\nМана шундай ояти карима ва хадиси шарифлар орқали Ислом ўзининг илк давриданоқ оилада аёлларнинг хақ-хуқуқларини тиклаш, хурматини жойига қўйиш билан уларнинг жамиятдаги мавқеини юксалтирган. Аёл кишига комили инсон, ҳурмат-эътиборга ва чиройли муомалага муносиб шахс сифатида эътибор қаратган.\nОила таянчи бўлган аёлларимизга чиройли муомала кўрсатиш, ширинсўз бўлиш ва ҳар томонлама яхшилик қилишимиз лозим, агарчи уларнинг феъл-атворларида бирор ҳаракат ёқмаган тақдирда ҳам қўполлик қилмасдан, ширинсўзлик билан камчиликларини айтиш, уни тузатишга кўмаклашиш керак бўлади. Оила саранжом–саришталиги, кийим-кечак ва уйларнинг пок ва озодалиги, таом тайёрлаш борасидаги беминнат хизматлари ва энг муҳими тўғри тарбия берилган, кўзлар қувончи бўлмиш солих фарзандларни вояга етказишлари шундай яхшиликлар сирасига киради. Бу хақда Расулуллох (с.а.в.) бундай деганлар: “Мўмин эр киши мўмина хотинига ғазаб қилмасин. Агар унинг хулқидан, бири ёқмаса, иккинчиси хурсанд қилади”. (Имом Бухорий ривояти)\nЖамиятимизда баъзи оилаларда эркаклар ўзларини оиладаги ўринларини ва оиладаги масъулиятини оила бошлиғи эканлигини унутиб оиласига нафақаларини ўз вақтида қилмаслиги ёки оила бошқаришга уқуви йўқлиги оқибатида қонуний никоҳидаги аёлини ҳайдаб, ноқонуний равишда иккинчи, учинчи, тўртинчи аёлга ҳам уйланишлик ҳолатлари аниқланаётганлиги жуда ҳам ачинарли ҳолдир. Шу ўринда Пайғамбаримиз (с.а.в.)ни бир хадисларини келтиришни лозим топдим яъни; “Ҳар-бирингиз бошлиқсиз ва ҳар-бирингиз қўл остингиздагиларга масъулдирсиз”-деганлар, демак ҳар-бир оилада бошлиқ эр бўлади, қўл остидагилар аёли, фарзандлари бўлади, охират кунида хар-бир эркак оиласидан сўралади. Шунинг учун барчамиз оиладаги масъулиятимизни унутмайлик. Ҳар-бир оила аъзоси оиладаги вазифасини сидқидилдан бажарса, оилалар тинч бўлади. Оилалар тинч бўлса, жамият тинч бўлади. Жамият тинч бўлгандан кейин давлат тинч бўлади.\nАёллар хам ўз ўрнида эрларига итоатли бўлмоқликлари лозим, чунки шариатимизда эрига осийлик қилган аёлларни ҳаттоки, Аллоҳ ҳам кечирмаслиги таъкидланган. Шунинг учун аёлларимиз хам эрларини ҳамиша раъйига қараб иш тутмоқликлари лозим. Пайғамбаримиз (с.а.в.) хадиси муборакларида шундай деганлар: “Қайси бир аёл ибодатларини вақтида адо қилса, ўз номусини сақласа, эрига хиёнат қилмай, итоат қилса ва розилигини олса, саккизта жаннатни ҳоҳлаганига кирсин”( Имом Бухорий ривояти).\nБиз имомлар юқоридаги айтиб ўтилган салбий ҳолатларни олдини олишда қўлимиздан келганча хизмат қилишимиз зарур бўлади. Ҳазрати пайғамбаримиз (с.а.в.)нинг: “Яхшилик қилишни, меҳр-шафқат ва меҳрибонликни оилангдан бошлагин”, деган пурҳикматли хадиси шарифларига мувофиқ оилани мустахкамлаш учун зарур бўлган барча эзгу ва савобли ишларни қилишимиз лозим бўлади. Бунда авваламбор эр-хотин қолаверса, қайнона-қайнота хамда уларнинг атрофидаги катталар оиланинг мустахкамлигига жиддий эътибор қаратиши лозим бўлади. Оиладаги унча-мунча, катта-кичик гаплар, баъзи кечирса бўладиган хатоларга кўп хам эътибор бермаслик, ундан улкан иш ясамаслик лозимдир. Шунда иншааллох, оилаларимиз тинч, фуқароларимиз бахтли, фарзандларимиз одобли, билимдон ва ақлли, меҳнатсевар, иймон-эътиқодли бўлиб тарбияланадилар. Ёшларимизни ҳар томонлама соғлом ва баркамол этиб тарбиялаш, маънавият ўчоғи бўлмиш оилани мустаҳкамлаш барчамизнинг бурчимиздир.\nП.Бобожонов Шовот тумани “Қорри Эшон бобо” масжиди имом-хатиби\nPrevious Post:КЕЧИРИМЛИЛИК – МЎМИНГА ХОС\nNext Post:Ҳашар элга ярашар!


Пайғамбарлардан қайси бирлари ўлимни орзу қилганликларини биласизми? | Бир пиёла чой\n← Овсинлар ҳақида. Аҳил бўлиш сирлари\nКурак суяги ҳаромми? →\nПайғамбарлардан қайси бирлари ўлимни орзу қилганликларини биласизми?\tPosted on November 18, 2016\tby birpiyolachoy Мутафаккир аждодларимиз, ўз илмлари билан дунё аҳолисининг ҳайратига сабаб бўлган зотлар, ҳам дунёвий, ҳам диний илмларни эгаллашга чақиришган. Чунки ҳар иккиси ҳам ўз номи билан илм. Илм эса инсон учун шамчироқ, нажот ва мукофотлар манбасидир.\n1. Биринчи бўлиб ким ўлимни орзу қилган?\n2. Умматнинг биринчи бўлиб қайси амаллари кўтарилади?\nБеш вақт намози.\n3. Муҳаммад (с.а.в)нинг биринчи бўлиб ўқиган намозлари қайси?\n4. Қиёматда биринчи бўлиб кимнинг устидан ер очилади?\n5. Биринчи бўлиб ким жаннат эшигини тақиллатади?\n6. Биринчи бўлиб шафоат қилувчи ва биринчи шафоат қилинган ким?\n7. Биринчи бўлиб қайси уммат жаннатга киради?\nМуҳаммад (с.а.в)нинг уммати.\n8. Осмонда биринчи бўлиб ким азон айтган?\n9. Вақтни 12 соатлилигини биринчи бўлиб ким аниқлаган?\nНуҳ алайҳиссалом ўз кемаларида аниқлаганлар.\n10. Отга биринчи бўлиб ким минган?\n1. Жума кунини ким “жума” деб ном берганини биласизми?\nКаъб ибн Луай.\n12. “Субҳана Роббиял аъла” деб ким биринчи бўлиб айтган?\nИсрофил ъалайҳис салом.\n14. Биринчи бўлиб ким қаламда ёзганини биласизми?\nИдрис ъалайҳис салом.\n15. Биринчи бўлиб ким Аллоҳ йўлида жиҳод қилганини биласизми?\n16. Қуръони Каримдаги энг буюк оятни биласизми?\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Овсинлар ҳақида. Аҳил бўлиш сирлари


Уинстон Черчилл (1946 йил 5 март, Фултон, АҚШ). 1-қисм – ТАФСИЛОТ\nДунёни ўзгартирган нутқлар 641 марта кўрилган\nУинстон Черчилл (1946 йил 5 март, Фултон, АҚШ). 1-қисм\nБугун Вестминстер коллежига келганимдан ва сиз менга илмий даража берганингиздан бахтиёрман. “Вестминстер” номи баъзи бир нарсаларни ёдимга солади. Уни қаердадир эшитгандайман. Ахир мен сиёсат, диалектика, риторика ва бошқа соҳаларда нимаики ўрганган бўлсам, уларнинг катта қисмини айнан Вестминстерда ўрганганман-ку. Аслида сизу биз бир хил ёки ўхшаш ўқув юртларида таълим олганмиз.\nШунингдек, давлат ишлари билан банд бўлмаган каминадек бир киши учун академик аудиторияда Қўшма Штатлар президенти билан бирга ҳозир бўлиш улкан шарафдир. Бу шараф камдан-кам одамга насиб этади. Президентнинг иши, ташвиши бошидан ошиб ётганига қарамай, у ташвишдан қочмайди, сизу бизнинг бугунги учрашувимизда иштирок этиш, унинг аҳамиятини таъкидлаш учун йўл юриб, йўл юрса ҳам мўл юриб бу ерга келди ва менга ушбу қардош мамлакатга, океаннинг нарёғидаги ватандошларимга, эҳтимол, яна баъзи мамлакатларга мурожаат этиш имкониятини берди.\nПрезидент сизга ўз истагини, яъни ушбу нотинч ва алғов-далғов замонда сизга бемалол ўзимнинг тўғри ва ҳаққоний маслаҳатимни беришимни хоҳлашини айтди, сизнинг ҳам хоҳишингиз шу эканига аминман.\nМен бу илтифотдан жоним билан фойдаланаман, бунинг устига ёшлик йилларимда нимаики орзу қилган бўлсам, ўй-ниятларимнинг барчаси аллақачон ортиғи билан рўёбга чиққани учун ўзимни шунга ҳақлиман деб ҳисоблайман. Аммо шуни қатъий таъкидлашим керакки, бундай нутқ сўзлашим учун менга ҳеч ким расмий топшириқ ҳам бергани йўқ, расмий топшириқ беришлари учун мен бирон-бир расмий лавозимни ҳам эгаллаб турганим йўқ. Шундай экан, гапирсам фақат ўз номимдан гапираман.\nҲаётда кўп яхши-ёмон кунларни кўрдим. Шу боис мен ҳаётий тажрибамга таяниб жанг майдонларида тўлиқ ғалабага эришганимиздан сўнг дарҳол бизни қуршаб олган муаммолар ҳақида фикр юритишга ҳамда инсониятнинг келажакдаги шон-шарафи ва хавфсизлиги учун шунча қурбонлар ва азоб-уқубатлар эвазига қўлга киритилган нарсанинг сақланиб қолишини таъминлашга бор кучим билан уринишга ҳақлиман деб ҳисоблайман.\nҲозир Қўшма Штатлар дунёдаги энг қудратли давлат ҳисобланади. Бугун Америка давлати учун тантанали кундир, чунки куч-қудратдаги устунлик билан бирга у келажак олдидаги ҳаддан зиёд улкан масъулиятни ҳам зиммасига олди. Атрофга боқиб сиз нафақат бажарилган бурч ҳиссини, балки сизга ишонганларнинг ҳафсаласини пир қилиб қўйишдан хавотирланиш туйғусини ҳам туюшингиз керак. Қулай имкониятлар мавжуд ва буни бизнинг ҳар иккала мамлакатимиз ҳам тўла тушуниб турибди. Уларнинг қадрига етмаслик, уларни эътиборсиз қолдириш ёки бой бериш келажакда ҳад-ҳисобсиз таъна тошлари остида қолиш билан тенгдир.\nФикрлашдан тўхтамаслик, қунт-матонат билан мақсадга интилиш ва ҳар қандай масаланинг жуда осон ечимини топа олиш худди уруш вақтида бўлгани каби тинчлик вақтида ҳам инглиззабон мамлакатларга хос хусусиятлар бўлиши керак. Биз бу қатъий талабни бажара олишимиз шарт, менимча бу қўлимиздан келади.\nАмерика ҳарбийлари бирон-бир жиддий вазиятга дуч келсалар одатда “умумий стратегик концепция” номли директива қабул қиладилар. Бунинг ўзига яраша ҳикмати бор, чунки бундай концепциянинг мавжудлиги аниқ-равшан фикрлашга ёрдам беради. Бугун биз амал қилишимиз керак бўлган умумий стратегик концепция барча мамлакатлардаги барча хонадонлар, барча одамларнинг хавфсизлиги ва хотиржамлиги, эркинлиги ва тараққиётини таъминлаш концепцияси бўлиши шарт. Мен аввало миллионлаб коттежлар ва кўп квартирали уйларни назарда тутаяпман, уларда яшовчилар турмуш қийинчиликлари ва машаққатларига қарамасдан оила аъзоларини муҳтожликдан ҳимоя қилишга, худодан қўрқадиган, одоб-ахлоқли қилиб тарбиялашга интиладиларки, ҳаётда бу хусусиятлар муҳим рол ўйнайди. Бу ҳад-ҳисобсиз уй-жойларнинг хавфсизлиги таъминланиши учун улар иккита асосий офат — уруш ва тираниядан ҳимояланган бўлиши лозим. Меҳнат қилиб, турмуш қийинчиликларини енгиб оила боқадиган киши бошига уруш балоси соя солганда ҳар қандай оила чекадиган оғир изтироб барчага маълум. Кўз олдимизда ўтмишдаги барча қадриятлари билан бирга вайрон қилинган Европа ва Осиёнинг каттагина қисмининг харобалари ястаниб ётибди. Ёвуз ниятли одамларнинг кирдикорлари ёки қудратли давлатларнинг тажовузкорона мақсадлари дунёнинг кўп жойларида цивилизацияли жамият асосларини йўқ қилиб ташлаганда оддий одамлар енгиб бўлмас қийинчиликларга дуч келадилар. Улар учун ҳамма нарса аралаш-қуралаш бўлиб кетган, бузилган ёки умуман ер билан яксон қилинган бўлади.\nБу ерда, шундай сокин кунда қаршингизда турарканман, реал ҳаётда миллионлаб одамлар қандай яшаётганини ва бутун ер юзига очарчилик балоси ёпирилса уларга нима бўлишини ўйлаганимда мени қалтировуқ босади. Ҳеч ким “инсон чеккан беҳад азоб-уқубатлар”нинг ҳисобига ета олмайди. Бизнинг асосий вазифамиз ва бурчимиз — оддий одамларнинг оилаларини яна бир урушнинг даҳшатлари ва мусибатларидан асрашдир. Бу борада ҳаммамиз якдилмиз.\nБизнинг америкалик ҳарбий ҳамкорларимиз “умумий стратегик концепция”ни белгилаб олиб, барча ресурсларни ҳисоблаб чиққанларидан сўнг ҳамиша кейинги босқичга ўтишади — уни амалга ошириш воситаларини қидиришади. Бу масалада ҳам умумий якдиллик мавжуд. Аллақачон бош мақсади урушнинг олдини олиш бўлган жаҳоний ташкилот тузилган. Миллатлар лигасидан фарқли равишда АҚШ ва бошқа давлатлар ҳам аъзоси бўлган, мазкур ташкилотнинг вориси бўлмиш БМТ аллақачон ўз ишини бошлади. Бу фаолият сохта эмас, ҳақиқий бўлиши, бу ташкилот шунчаки номигагина ишламасдан, қудратли таъсир кучига эга бўлиши, шунчаки оламшумул Бобил минорасига эмас, кўплаб мамлакатларнинг жанговар қалқонлари осиғлиқ турадиган асил Тинчлик қасрига айланиши учун биз мазкур фаолиятнинг муваффақиятини таъминлашимиз шарт. Ўз-ўзимизни ҳимоя қилиш мақсадида миллий қуролли кучларимизни сақлаб туриш заруратидан халос бўлишдан олдин биз қасримиз билқиллама қумлоқ ёки ботқоқлик эмас, мустаҳкам қоя устига қурилганига амин бўлишимиз керак. Оқил одамлар яхши биладики, бизнинг йўлимиз узоқ ва машаққатли бўлади, аммо агар биринчи ва иккинчи жаҳон уруши мобайнида тутган (афсуски, икки жаҳон уруши оралиғи бундан мустасно) йўлимиздан заррача ҳам оғишмай ҳаракат қилсак, охир-оқибат кўзлаган умумий мақсадимизга эриша олишимизга ишонаман.\nБу борада ишга киришиш учун менинг амалий таклифим ҳам бор. Судлар шериф ва констеблларсиз ишлай олмайди. Бирлашган Миллатлар Ташкилотини ҳам дарҳол халқаро қуролли кучлар билан таъминлашни бошлаш керак. Бу ишимиз аста-секин амалга ошади, бироқ ҳаракатни ҳозирдан бошлашимиз лозим. Таклифим шуки, ҳамма давлатларга БМТ ихтиёрига маълум миқдорда ҳарбий ҳаво кучлари эскадрилясини бериш таклиф қилинса. Ушбу эскадрилялар ўз мамлакатларида тайёрланса, аммо ротация тартибида бир давлатдан бошқасига ўтказилса. Учувчилар ўз мамлакатларининг, аммо фарқлаш белгилари бошқа бўлган ҳарбий формаларини кийиб юрсалар. Улардан ўз юртига қарши ҳарбий ҳаракатларда қатнашишни талаб қилиш мумкин бўлмаса, лекин бошқа барча иш ва муносабатларда уларга БМТ раҳбарлик қилса. Бундай қўшинни тузишни кичик-кичик бўлинмалардан бошлаш ва ўртадаги ишонч ошишига мос равишда кучайтириб бориш мумкин. Бу иш Биринчи жаҳон урушидан сўнг қилинишини хоҳлаган эдим, бу ниятимни ҳозир ҳам рўёбга чиқариш мумкинлигига астойдил ишонаман.\nАммо ҳозирги вақтда фақат Қўшма Штатлар, Буюкбритания ва Канадагина эгалик қилаётган атом бомбасини яратиш тажрибаси ва унга оид махфий маълумотларни ҳали эндигина атак-чечак қилаётган БМТга маълум қилиш нотўғри иш ва эҳтиётсизлик бўлур эди. Ҳали уюшмаган ва алғов-далғов дунёда бу қуролни тарқатиб юбориш жинояткорона аҳмоқлик бўлур эди. Ушбу бомбани яратиш учун керак бўладиган билимлар, воситалар ва хомашёлар айни пайтда асосан Америка қўлида жамланганидан ҳеч бир мамлакатдаги ҳеч бир инсоннинг тинчлик-хотиржамлигига зиён етгани йўқ. Мабодо вазият аксинча бўлиб, ушбу даҳшатли қуролга қандайдир коммунистик ёки неофашистик давлат маълум муддат якка ўзи эгалик қилганида биз ҳозиргидек хотиржам яшай олардик дея олмайман. Унинг олдидаги қўрқувнинг ўзиёқ тоталитар тузумларга эркин демократик дунёнинг бўйнига бўйинтуруқ солиб олиш учун етарли бўлган бўлур эди. Бунинг мудҳиш оқибатлари инсон тасаввурига сиғмаслиги аниқ. Худонинг хоҳиши билан бундай бўлмади ва шундай хавф пайдо бўлгунга қадар уйимизни тартибга солиб олишимиз учун ҳали вақтимиз бор. Аммо ҳатто бор куч-ғайратимизни аямасак ҳам бошқа мамлакатлар атом бомбасини қўллашига ёки қўллаш билан таҳдид қилишига қарши уларни тийиб турувчи самарали воситаларимиз бўлиши учун биз барибир етарлича катта устунликка эга бўлишимиз керак. Пировардида, одамларнинг ҳақиқий биродарлиги қандайдир Жаҳоний Ташкилот шаклида рўёбга чиқадиган ва у барча зарур амалий воситаларга эга бўладиган бўлса, фаолияти самарали бўлиши учун унга шундай ваколатларни бериш мумкин бўлади.\nАна энди оддий одамлар ва оилаларга соя солаётган иккинчи хавф-хатар, яъни тирания ҳақида гапирмоқчиман. Биз Британия империясининг бутун ҳудудида фуқаролар фойдаланаётган эркинликлар кўплаб мамлакатларда мавжуд эмаслигидан кўз юма олмаймиз; уларнинг айримлари жуда қудратли мамлакатлардир. Бу давлатларда ҳар тешикка бурнини суқадиган зўравон ҳукуматлар оддий одамларга ҳукмини ўтказиб, уларни ўз йўриғига солиб олган. Давлат ҳокимияти ҳеч бир чекловсиз диктаторлар ёки чамбарчас уюшган бир тўда олигархлар томонидан имтиёзга эга бўлган партия ва сиёсий полиция ёрдамида амалга оширилади. Олдимизда қийинчиликлар ҳали жуда кўп бўлган ҳозирги вақтда биз билан уруш ҳолатида бўлмаган мамлакатларнинг ички ишларига зўрлик билан аралашиш мажбуриятини зиммамизга ололмаймиз. Биз инглиззабон дунёнинг умумий мероси бўлмиш инсон ҳуқуқлари ва эркинликларининг улуғвор принципларини тинмай, дадиллик билан олға суришимиз керак. Буюк хартияда, Ҳуқуқлар ҳақидаги биллда, Хабеас корпус қонунида, маслаҳатчилар судида ва инглиз умумий ҳуқуқида акс этган ушбу принциплар Мустақиллик декларациясида ўзининг ёрқин ифодасини топган. Улар ҳар қандай мамлакат халқи конституциявий йўл билан, яширин овоз бериладиган ва сохталаштирилмаган эркин сайлов ўтказиш орқали давлатни бошқариш шакли ва хусусиятини танлаш ва ўзгартириш ҳуқуқи ва имкониятига эга бўлиши; сўз ва матбуот эркинлиги ҳукмронлик қилиши; ижро ҳокимиятидан мустақил бўлган ва бирон-бир партиянинг таъсирига берилмайдиган судлар аҳолининг катта қисми томонидан маъқулланган қонунлар ва вақт синовидан ўтган урф-одатларни ҳаётга татбиқ қилиши лозимлигини англатади. Булар ҳар бир уйда билишлари шарт бўлган эркинликка тааллуқли ҳуқуқлардир. Британия ва Америка халқларининг бутун инсониятга мурожаати шундай. Қани келинг, биз нима қилсак, шуни тарғиб этамиз, нимани тарғиб этсак, шуни қиламиз.\nШундай қилиб мен одамларнинг хонадонларига таҳдид солаётган иккита асосий хавф-хатарни таърифладим. Одамларни кўпинча ҳамма нарсадан кўп ташвишлантирадиган камбағаллик ва етишмовчиликлар ҳақида гапирганим йўқ. Аммо агар уруш ва тирания хавфи бартараф этилса, илм-фан ва ҳамкорлик яқин йилларда, узоғи билан бир неча ўн йил ичида урушнинг бор жабр-ситамларини бошидан кечирган дунёга инсоният тарихида мисли кўрилмаган фаровонлик келтириши шубҳасиз. Ҳозир, ушбу қайғу-ҳасратли бир паллада бизни буюк муҳорабамиздан сўнг бошланган очлик ва умидсизлик қийнамоқда. Бироқ бу кунлар ҳам ўтади, эҳтимол, ўйлаганимиздан ҳам тезроқ ўтар, шунда барча мамлакатлар тўкин-сочин, фаровон яшашига одамларнинг аҳмоқлиги ва ваҳшиёна жиноятларидан бошқа ҳеч нарса халақит бера олмайди. Бундан эллик йил бурун гапга чечан ирланд дўстим, америкалик буюк нотиқ Берк Кокран шундай деган эди: “Ҳаммага ҳамма нарса етарли. Ер — сахий она. Агар фарзандлари тотув бўлиб, унга ҳаққоний ишлов беришса, ер уларга тўкин-сочин, тўқ яшашлари учун зарур бўладиган ҳамма нарсани беради”. Ўрни келганда мен кўпинча унинг шу сўзларини эсга оламан.\nАлқисса, биз ҳозиргача тўла якдилмиз. Шу тобда, бизнинг умумий стратегик концепциямиз методикасидан фойдаланишда давом этиш асносида сизга айтмоқчи бўлган асосий фикримни баён қилмоқчиман. Инглиззабан халқларнинг қардошларча иттифоқисиз эффектив равишда урушнинг олдини олишга ҳам, БМТнинг таъсир доирасини узлуксиз кенгайтиришга ҳам эришиб бўлмайди. Бу Британия ҳамдўстлиги ва Британия империяси ва Қўшма Штатлар ўртасидаги муносабатлар алоҳида аҳамиятга эга эканлигини билдиради. Эзмаланиб ўтиришга вақтимиз йўқ, шу боис мен гапнинг лўндасини айтмоқчиман. Қардошларча иттифоқ қардош жамиятларимиз ўртасидаги дўстлик ва ҳамжиҳатликни кучайтиришнигина эмас, балки ҳарбийларимиз ўртасидаги қалин муносабатларни давом эттиришни ҳам тақозо қиладики, булар яширин хавф-хатарларни биргаликда ўрганишга, қурол-яроғ ва ҳарбий низомларни мослаштиришга, шунингдек ҳарбий-техник коллежларнинг офицер ва курсантларини алмашишга олиб келиши керак. Бу яна барча ҳарбий-денгиз флоти ва ҳарбий-ҳаво кучлари базаларини биргаликда истифода қилиш йўли билан иккитарафлама хавфсизликни таъминлаш учун бундан кейин ҳам мавжуд воситалардан фойдаланишда давом этишни англатади. Эҳтимол бу Америка флоти ва авиациясининг ҳаракатчанлигини икки баробар оширган бўлур эди. Бу Британия империяси қуролли кучларининг ҳаракатчанлигини анча оширган, шунингдек, дунё қай даражада тинчишига қараб анча пулни тежаш имконини ҳам берган бўлур эди. Аллақачон биз кўпгина ороллардан биргаликда фойдаланаяпмиз; яқин келажакда бошқа оролларни ҳам биргаликда истифода қилишимиз мумкин. АҚШ Британия ҳамдўстлиги ва империясига жуда содиқ бўлган Канада доминиони билан мудофаа тўғрисида доимий битим тузган. Бу битим аксарият ҳолларда расмий иттифоқ доирасида тузиладиган жуда кўп шартномалардан кўра фойдалироқдир. Ушбу принципни тўла тенглик асосида Британия ҳамдўстлигининг барча мамлакатларига татбиқ қилиш керак. Нима бўлмасин, биз фақатгина шу тариқа, биргаликда хавфсизлигимизни таъминлашимиз ҳамда ўзимиз учун ардоқли бўлган ва ҳеч кимга зиёни тегмайдиган катта-кичик мақсадлар йўлида меҳнат қилишимиз мумкин. Энг охирги босқичда балки умумий фуқаролик ғояси ҳам амалга ошар (менимча, бу ғоя ҳозирданоқ рўёбга чиқмоқда), аммо мазкур масалани буткул тақдир ҳукмига ҳавола этсак бўлади, чунки бу борада бизга толе ёр бўлишини кўпчилигимиз аниқ сезиб турибмиз.\n(Нутқнинг давоми мана бу ерда)\nКалит сўзлар: АҚШ, Британия, Вестминстер коллежи, дунёни ўзгартирган нутқлар, Фултон, Черчилл


ЎзА - Президентимиз Исҳоқхон Тўра Ибрат мажмуасига борди\n03.05.2018 21:19 Чоп этиш версияси\nПрезидентимиз Исҳоқхон Тўра Ибрат мажмуасига борди\nПрезидент Шавкат Мирзиёев Наманган вилоятига ташрифининг иккинчи куни Тўрақўрғон туманидаги Исҳоқхон Тўра Ибрат мемориал мажмуасида амалга оширилган бунёдкорлик ишлари билан танишди.\nМамлакатимиз дунё тамаддуни ва илм-фан ривожига улкан ҳисса қўшган улуғ алломалар, азиз-авлиёлар юрти сифатида шуҳрат қозонган. Аждодларимиз бебаҳо меросини илмий асосда чуқур ўрганиш, қадамжоларини обод масканга айлантириш доимий эътиборда.\nШавкат Мирзиёев 2016 йил 2 ноябрь куни Наманган вилояти сайловчилари билан учрашувда буюк тараққийпарвар ва маърифатпарвар Исҳоқхон Ибратнинг халқимиз маънавий-маърифий юксалиши йўлидаги беқиёс хизматларига эҳтиром рамзи сифатида унинг номини абадийлаштириш, у кишига атаб замонавий боғ яратиш, ёдгорлик мажмуаси ва “Ибрат мактаби”ни ташкил қилиш ташаббусини илгари сурган эди.\nҚайд этиш жоизки, ХIX асрда Тўрақўрғон заминида туғилиб ўсган Ибрат домла араб, форс, рус, ҳинд, урду, инглиз, француз тилларини яхши билган. Энг қадимий финикия, яҳудий, сурия, юнон ёзувларини ўрганган. Серқирра ижодкор сифатида “Луғати ситта ал-сина” (“Олти тилли луғат”), “Жомеъ ул-хутут” (“Хатлар мажмуи”), “Тарихи Фарғона”, “Тарихи маданият” , “Мезон уз-замон” (Замон тарозуси), “Санъати Ибрат, қалами Мирражаб Бандий” каби ўндан ортиқ тилшуносликка оид, илмий-тарихий ҳамда маърифий асарлар яратган. Ибрат домла 1886 йилдаёқ эски мактабларга нисбатан бирмунча илғор бўлган мактаб очган. 1907 йилда эса янги “усули савтия” мактабини ташкил этиб, ўнлаб нафар қишлоқ болаларини ўқитган.\nИбрат домла ўлкамиздаги илк матбаачилардан бири сифатида, 1908 йил Оренбург шаҳридан литографик машина сотиб олиб, уни Оренбургдан Қўқонгача поездда, Қўқондан Тўрақўрғонга туяларга ортиб, катта машаққатлар билан олиб келган ва ўз ҳовлисида “Исҳоқия босмахонаси”ни ташкил қилган. Бу босмахона ўтган асрнинг 60-йилларигача фаолият кўрсатиб келган ва у ерда ўтган давр мобайнида бир қатор илмий-маърифий китоб ва рисолалар, миллий газеталар чоп этилган, уларни тарқатиш учун Фарғона водийси бўйлаб ўнлаб китоб дўконлари ташкил этилган.\nДавлатимиз раҳбари ўтган йил июль ойида Наманган вилоятига ташрифи доирасида ушбу комплексда амалга оширилаётган бунёдкорлик ишлари билан танишган, уни мазмун жиҳатидан такомиллаштириш, тил ўргатиш бўйича махсус мактабни Наманган давлат университети қошида ташкил этиш, бу ерда Алишер Навоий номидаги Тошкент давлат ўзбек тили ва адабиёти университети ҳамда Ўзбекистон давлат жаҳон тиллари университети, Тошкент давлат шарқшунослик институти билан ҳамкорликда хорижий тилларни ихтисослаштирилган тарзда ўргатиш зарурлигини таъкидлаган эди. Ўқитувчи ва ўқувчиларга зарур шароитлар яратиш, мажмуа атрофини ободонлаштириш бўйича кўрсатмалар берганди.\nЎтган давр мобайнида икки гектардан зиёд майдонни ташкил этган Исҳоқхон Тўра Ибрат мемориал мажмуасида кенг кўламли бунёдкорлик ишлари амалга оширилди. Лойиҳа қиймати 13 миллиард сўмдан зиёд мажмуа боғ-хиёбон, унинг ўртасида Исҳоқхон тўра Ибратнинг ҳайкали, миллий меъморчилик услубидаги айвон, босмахона, илғор технологиялар асосида қурилган мусиқали фаввора, чет тилларга ихтисослаштирилган 400 ўринли мактаб-интернат ва тарихий меъморчилик обидасида барпо этилган музейни ўз ичига олади.\nУшбу мажмуа, Наманган вилояти аҳолиси, айниқса, ёшлар учун муносиб совға бўлди. Боғ одамларнинг мазмунли ҳордиқ чиқаришига қулайлик яратиш билан маънавий оламини ҳам бойитади. Бу ердаги музейда Исҳоқхон Ибратнинг ҳаёти, серқирра фаолияти ҳақида кенг маълумотга эга бўлиш мумкин. “Ибрат мактаби”да ёшлар хорижий тилларни ўрганади. Буларнинг барчаси яхлит комплекс сифатида алломанинг халқимиз учун қилган буюк хизматларини қадрлаш, меросини ўқиб-ўрганиш ва тарғиб қилишда муҳим ўрин тутади.\nШавкат Мирзиёев Исҳоқхон Ибрат номидаги хорижий тилларга ихтисослашган мактаб-интернатни кириб кўрди, ўқитувчи ва ўқувчилар билан мулоқот қилди.\nМактабда умумтаълим фанлари ва инглиз, немис, француз, рус, араб, хитой, корейс тиллари филологияси чуқурлаштирилган ҳолда ўқитилади. Ўзбекистон давлат жаҳон тиллари университети, Тошкент давлат шарқшунослик институти, Тошкент давлат ўзбек тили ва адабиёти университети билан ҳамкорлик йўлга қўйилади. Дарс жараёнига чет эллик кўнгиллилар ҳам жалб этилади.\nДавлатимиз раҳбари маърифатпарвар аллома номи билан аталувчи мактаб ҳар томонлама намунали бўлиши, бир нечта хорижий тилларни билган замонавий кадрларни тарбиялаши зарурлигини таъкидлади.\n– Аввал таъкидлаганимдек, Ибрат домланинг Ватан ва юрт тараққиёти йўлидаги фидокорона ҳаёти нафақат ўз даврида, балки бугунги кунда ҳам барчамиз учун ҳақиқий ибрат намунаси бўлиб қолмоқда,– деди давлатимиз раҳбари. – Ёшларимиз шунга муносиб, юрт корига ярайдиган инсонлар бўлиб вояга етишлари керак. Бу мактабга нафақат Наманган вилояти, балки мамлакатимизнинг барча ҳудудларидан энг иқтидорли ёшлар ўқишга қабул қилинади.\nБилим даргоҳини аъло баҳолар билан тамомлаган ўқувчилар юртимиздаги олий ўқув юртларига имтиёзли тарзда қабул қилинади.\n– Билимли, бир неча тилларни пухта ўзлаштирган ёшлар ҳеч қачон кам бўлмайди, уларни доимо қўллаб-қувватлашимиз керак, - деди Шавкат Мирзиёев.\nХорижий тиллар бўйича илмий ишлар қилиш, тил ўргатиш методологиясини такомиллаштириш, мактаб-интернатда дарсларни шу асосда олиб бориш кераклиги қайд этилди.\nПрезидентимиз Ибрат мактабини аъло баҳоларга битирган ўғил-қизларни олий ўқув юртларига имтиҳонсиз қабул қилиш ва грант асосида ўқитиш бўйича топшириқ берди.\nШавкат Мирзиёев мажмуага уйғун тарзда Косонсой сойининг икки қирғоғида бунёд этилган хиёбонни кўздан кечирди. Бу ерда қурилаётган уй-жойлар, савдо шохобчалари, кўнгил очар масканлар, аҳоли сайр қиладиган йўлаклар ва бошқа инфратузилма объектлари қурилишини янада такомиллаштириш бўйича кўрсатмалар берди.\nДавлатимиз раҳбари Исҳоқхон Ибрат музейи билан танишди. Президентимиз мажмуа ҳудудида вилоят зиёлилари, нуронийлар билан мулоқот қилди. Улар Президентимиз ташрифидан хурсандлигини, буюк аждодларимиз хотирасини абадийлаштириш борасидаги ишлари учун миннатдорлик изҳор этди.\nЗиёдулла Жонибеков, Акрамжон Сатторов, ЎзА


6 январь, 2017, 19:08\nФарғонанинг “Нефтчи” жамоаси футболчилари айни пайтда янги мавсумга бўлган тайёргарликни давом эттиришмоқда. Бу ҳақда клуб матбуот хизмати маьлумот бермоқда. Шунингдек мураббийлар штаби қишки йиғин чоғида янада рақобатдош таркибни такомиллаштириш ҳамда жамоа сафига бир қатор савияли ижрочиларни жалб этишга катта эътибор қаратишган. Умумий қилиб айтганда, селекция жараёни авжида.\nШу билан биргаликда Фарғона вилоятидаги иқтидорли ёш футболчиларни “Нефтчи” ПФК сафига жалб этиш борасида ҳам кенг кўламли ишлар йўлга қўйилган. Махаллий иқтидорларни жамоага саралаб олишни шахсан клуб раҳбарияти ва жамоа мураббийлари назорат қилишади. Таъкидлаш ўринлики, айни пайтда жамоамизнинг ўринбосарлар таркибига истеъдодли ёшларни жалб этиш жараёни қизғин кетмоқда.\nНафақат истеъдодли футболчилар балки келажакда профессионал футболчи бўлишни ният қилган ва ўзини синаб кўриш мақсадида кўрикка келган ёшларга ҳам имкониятлар бериляпти, мураббийлар томонидан ёшларга йўналиш кўрсатилмоқда. Талабга тўлиқ жавоб берадиган ва ўзини хар тарафлама намоён этган ижрочилар янги мавсумда ёшлар жамоаси сафига таклиф этилишлари мумкин.\nБугун ҳам “Истиқлол” стадионининг машғулотлар майдонида ўринбосарлар сафига кўрикка келган ёшлар “Нефтчи” ПФК тасаруффидаги футбол мактаби тарбияланувчиларига қарши назорат баҳсида иштирок этишди.\nБеллашувни бевосита клуб раиси Рустам Абдуллаев, жамоа бош мураббийи Андрей Фёдоров ҳамда ёшлар жамоаси мураббйилари Баҳром Ҳайдаров, Диёр Алижонов ва Хушбек Қосимов сингари мутахассислар кузатиб боришди.


Ўзбекистон ва Чехия президентлари Остонада учрашув ўтказишади\n02:53 / 05.06.2017\nЎзбекистон президенти Шавкат Мирзиёев Чехия президенти Милош Земан билан музокаралар ўтказади.\nЧехия саноат ва транспорт иттифоқи вакили Эва Величкованинг тасдиқлашича, учрашув Қозоғистон пойтахти Остона шаҳрида Astana Expo 2017 кўргазмаси чоғида бўлиб ўтади.\nУчрашув мобайнида икки давлат раҳбарлари иккитомонлар инвестицион лойиҳаларни амалга ошириш ва савдо-иқтисодий соҳада ҳамкорлик масалаларини муҳокама қилишади, дейилади хабарда.\nВеличкова душанба куни Милош Земан савдо соҳасидаги фаолият кўрсатувчи 60 кишилик делегацияси билан аввал Вьетнам, сўнгра Қозоғистонда бўлишини айтиб ўтган.\nЧехия Республикаси Ўзбекистоннинг Шарқий Европадаги анъанавий ҳамкори ҳисобланади. Сунги йилларда давлатлар ўртасида икки томоанлама ҳамкорлик фаоллашган. 2015 йилда Чехия Республикаси парламенти Сенати раиси М.Штех раҳбарлигида делегация меҳмон бўлган эди, 2017 йилнинг февралида эса Чехия парламентининг депутатлар Палатаси раиси Ян Ҳамачек раҳбарлигида делегация юртимизга келган эди.\nЭслатиб ўтамиз, 7–8 июнь кунлари Қозоғистон Республикаси пойтахти Остона шаҳрида Шанхай ҳамкорлик ташкилоти давлат раҳбарларининг навбатдаги мажлиси бўлиб ўтади. Саммитдан сўнг Astana Expo 2017 кўргазмаси ўтказилиши ҳам назарда тутилган. Ушбу хабардан хулоса қилиш мумкинки, Шавкат Мирзиёев Остонадаги ШҲТ саммитида ҳам иштирок этади.


Қорамол ҳақида — У ким, бу нима — QOMUS.INFO\nQOMUS.INFO > Қ ҳарфи > ҚОРАМОЛ\nҚОРАМОЛ — қувушшохлилар оиласига мансуб жуфт туёқли, кавш қайтарувчи ҳайвонлар. Қ. га ҳақиқий буқалар туркумига мансуб йирик хонаки кенжа турлар — сигир, буйвол, қўтос ҳамда гаял, бизон, зубр ва б. киради. Мил. дан бир неча минг йил аввал Европа, Осиё, Америкада тарқалган. Хонаки Қорамол ёввойи буқа (тур) дан келиб чиққан. Еввойи буқаларнинг охирги аждодлари 17-а. бошларида қирилиб кетган. Қорамол 8 минг йил илгари Хиндистонда, сўнг Ғарбий Осиё, Ўрта денгиз, Ўрта Европада хонакилаштирилган. Краниологик белгиларига қараб, Қорамол тўрт асосий кенжа турга бўлинади: дашт ва текис зона европа Қ. и — узу н шохли; тоғ ва ўрмон зонаси Қорамоли — калта шохли; Марказий Осиё Қ. и; Жан. Осиё ва Шим. Африка Қ. и — зебу. Қорамоллар ёши ва жинси бўйича бузоқ, тана, новвос, ғунажин, сигир, буқа ва б. гуруҳларга бўлинади. Маҳсулдорлик турларига қараб сут, сут-гўшт ва гўштсут йўналишидаги зотларга ажратилади. Ошқозони тўрт камерали, елини тўрт сўрғичли. сигирлар 20 (35), буқалар 15— 20 йил яшайди. Сут йўналишидаги сигирлардан хўжаликларда 12—13 йил, зотли буқалардан 5—10 йил фойдаланилади. Қорамол 5 ёшгача (айрим секин ўсадиганлари 6—7 ёшгача) ўсади. Урғочи бузоқ 7—9, эркаги 14—18 ойлигида жинсий етилади. Сигирларнинг бўгозлик даври 285 кун. Сигир, одатда, биттадан бузоқлайди, эгизаклари кам учрайди. Урғочи бузоқ зотига қараб 18—45, баъ-зан 50 кг гача, эркак бузоқ урғочи бузоқдан 1—3 кг ортиқ туғилади. сигирлари 200—600, буқалари 300—900 кг. Қорамол маҳсулдорлиги унинг зоти ва боқилишига боғлиқ. Серсут сигирлардан бир кунда 8—40 кг, бир йилда ўртача 3500—4000 кг (17000 кг гача), ёғлилиги 3,6—4% бўлган сут соғиб олинади. Сигирларнинг серсутлигига қараб 1 кг сут учун 0,8—1.3 озуқа бирлиги сарфланади. Соғим даври 280—320 кун. Гўшт учун боқиладиган қ. зотларидан соғим даврида 1000 кг гача сут соғиб олинади. Тез етиладиган зотлардан тўртинчи, кеч етиладиганларидан бешинчи-олтинчи, баъзан еттинчи соғим даврида энг кўп сут соғиб олинади. сигир сути одам учун қимматли озиқ-овқат маҳсулоти, озиқ-овқат саноати учун муҳим хом ашё (творог, пишлоқ ва б.). Гўшт учун боқиладиган зотларда гўшт маҳсулдорлиги юқори (гўшт чиқими 48—70%), 1,5—2 ёшли бузоқларнинг тирик вазни 400—450 кг. Мол гўшти юқори калорияли, парҳез озиқ-овқат маҳсулоти. Терисидан турли навли чарм, чиқиндилари қайта ишланиб, гўшт-суяк ва қон уни, эндокрин препаратлари, стеарин, елим, совун ва б. тайёрланади. Буқа ва ҳўкизлардан иш ҳайвони сифатида фойдаланилади. Деҳқончилик учун муҳим бўлган органик ўғит (гўнг) олинади. Бир шартли бош мол бир йилда 10 т гўнг беради.\nҚ боқиш шароитига яхши мослашади, кўп ҳажмдаги озуқани, дағал ўсимликларни ҳам тез ҳазм қилади. У яйлов ўтлари, силос, илдизмева, аралаш ем, шунингдек, протеин, минерал ва витаминли озуқалар билан боқилади. Вазни, маҳсулдорлиги, физиологик ҳолати, озиқланиши, протеин, минерал моддалар ва витаминларни ҳазм қилишига қараб озиқланиш нормаси белгиланади. Боғлаб (оғилхоналарда) ва яйловларда боқилади (қ. Чорвачилик, Қорамолчилик).\nЎзбекистонда етиштирилаётган сутнинг 98—99% ва гўштнинг 63—65% Қ. лар ҳисобига тўғри келади. Барча тоифадаги хўжаликларда урчитилаётган Қорамоллар сони 5873,9 минг бошни, шу жумладан, сигирлар 2556,7 минг бошни ташкил қилди (2004).\nЎзбекистонда боқиладиган асосий зотлар: қизилчўл, бушуев, қора-ола ва швиц қ. зотлари, шунингдек, қисман жайдари ва зебусимон сигир зотлари ҳам учрайди (яна қ. Қорамолчилик).


Сурия сиёсий саҳнасидаги ва жанг майдонидаги чигалликлар ечими - | Hizb-Uzbekiston.info\nHome›АР-РОЯ ГАЗЕТАСИ›Сурия сиёсий саҳнасидаги ва жанг майдонидаги чигалликлар ечими\nСурия сиёсий саҳнасидаги ва жанг майдонидаги чигалликлар ечими\nҲизб ут-Таҳрир – Сурия вилояти матбуот бўлими\nраиси устоз Аҳмад Абдулваҳҳоб қаламига мансуб\nШубҳасизки, халқаро сиёсат ўзининг ҳақиқий мақсади ва ифлос ниятларини яширишга асосланган. Шунингдек, у ўз ишларида Исломга бутунлай барҳам бериш ва уни ҳаёт майдонига яна қайтмаслигини таъминлашга таянади. Аслида давлатлар Исломга қарши курашни авлоддан авлодга мерос сифатида қолдирадилар. Халқаро сиёсат ҳам ўз сиёсатида битта ўлчовдан фойдаланади, яъни у фақат манфаатга таянади. Лекин у ўзининг бу ишини чиройли зар қоғозга ўраб беради. Натижада шаклидан кўзи қамашиб, ҳақиқатини кўра олмайдиган ва саёз фикрлайдиган содда кишилар унга алданади.\nБиз бугун бир қутбли замонда яшаяпмиз. Шарқий лагер қулаб, Совет Иттифоқи парчалангач, олам узра бир қутб ҳукмронлик қилмоқда. Давлатлар сиёсати ушбу бир қутб яъни Америка сиёсатидан чиқа олмайдиган бўлиб қолди. Ёки ҳеч бўлмаганда Америкага қарши очиқ хатар туғдира олмайдиган бўлиб қолди. Америка ўз сиёсатини рўёбга чиқариш учун бир неча қуроллардан фойдаланди ва фиръавнча ақлиядан намуна олиб, турли номлар ортига яширинди. Фиръавн ҳам ўз даврида шундай деган эди:\n«Фиръавн – мени Мусони ўлдиришимга қўйиб беринглар, (қани) у Роббига дуо-илтижо қилсин-чи, унга нажот берармикан, албатта, мен (Мусо) сизларнинг динингизни ўзгартириб юборишидан ёки ер юзида бузғунчиликни авж олдиришидан қўрқяпман, деди» [Ғофир 26]\nАмерика ҳақиқатларни бузиб кўрсатар экан, бугунги кунда террорга қарши уруш унинг шиори ва инсон ҳуқуқлари, озодлик, адолат кабилар эса, унинг ёпинчиғига айланди. Ҳолбуки, терроризмни ўйлаб топган ва одамларни қулга айлантираётган унинг ўзидир.\nМавзуни ушбу муқаддима билан бошлашдан мақсад Шом қўзғолонига қарши амалга оширилаётган макр ҳийла кўламини тасаввур қилишдир. Шунингдек, ушбу макр ҳийлани бошқараётган ақлиятни таниш ҳамда қўлланилаётган қуроллар ва услубларни аниқлашдир.\n2019 йил 14 февралда Сочи шаҳрида ўтказилган саммитнинг шиори ҳам ҳақиқатларни бузиб кўрсатишдан иборат бўлган эди. Чунки қон тўкишни тўхтатиш, тинч аҳолини ҳимоя қилиш, сиёсий ечим ва қочқинларни ўз юртига қайтариш каби гап сўзлар халқаро ҳамжамиятнинг авратини ёпадиган, ҳақиқий мақсадни яширадиган ва ҳақиқатларни бузиб кўрсатадиган зарҳал тўнидир. Сочи саммитида иштирок этган давлатлар аҳволига назар ташласак, уларнинг ҳар бири ўз манфаатларини Американинг Сурия ечими борасидаги фикрига мос равишда рўёбга чиқаришни хоҳлаётганини кўрамиз.\nМасалан, Россия ўзини ботқоққа ботиб қолганини билиб турибди. Шунинг учун у ўз обрўсини сақлаб қолиш мақсадида, иложи борича тезроқ Суриядан чиқиб кетишни хоҳламоқда. Шунингдек, у Америка бунга рухсат бермаслигини ва Суриядан ғолиб сифатида чиқишини хоҳламаслигини ҳам билади. Айниқса, Америка Россияни Сурия масаласига аралаштирган ва ҳарбий аралашувга рухсат берган экан, уни ғолиб ҳолда чиқиб кетишига рухсат бермаслигини билади. Яқин келажакда, бошқача айтганда Американинг сиёсий ечими тўла амалга ошмай туриб, Идлиб узра ҳукмронликни қайта қўлга олиш ҳақида гапириш вақти эмас. Чунки Америка бутун оламни сиёсий ечимга мажбурламоқда. Шунинг учун Россия учун рухсат берилган амаллар ҳам мана шу йўналиш доирасида бўлади. Россия масалани ҳарбий йўл билан ҳал қилиш ва унга ўзи хоҳлаган йўл билан якун ясашга қодир эмас. Бу бир томондан.\nБошқа томондан эса, Халқаро ҳамжамият шуни яхши биладики, Россия ва Эрон томонидан қўллаб-қувватланаётган Асад режими қуролли кучлари минтақа устидан ҳукмрон бўлиши билан ўз вужудини сақлаб қола олмайди. Айниқса, бугун у ерда Суриянинг барча нуқталаридан келган жангарилар йиғилган ва тинч аҳолининг аксарияти Шом тоғутига қарши турибди. Одамлар қалбида қўзғолон олови ўчмаган экан, ишлар тизгини режим қўлидан чиқиб кетиши мумкин. Ер юзидаги бирор куч бу оловни ўчира олмайди, Даръада юз берган ишлар бунинг далилидир. Шунинг учун Ғарб Сурия шимолига ҳукмронлик қилишда арзимас пулга сотилган гуруҳлар етакчиларига таянади. Ғарб назарида ишларни ўз қўлида ушлаб қолиш ва уларни Америка сиёсатига хизмат қилдириш учун энг қулай восита гуруҳлар етакчилигидир. Ҳар қандай ҳолатда ҳам ёлғиз зарар кўрадиган жиҳат Шом аҳли ва гуруҳлардаги мавжуд унинг фарзандлари бўлади.\nАммо Эрон ҳақида айтадиган бўлсак, у Сурияда ўз улушига эга бўлишни хоҳлайди. Эрон бир кун келиб, у ердан чиқиб кетишини билади. Шунинг учун у демографик ўзгартириш номли нарсани пайдо қилишга ҳаракат қиляпти. Шунингдек, унинг бир қанча фуқаролари Сурия паспортини олган. Эрон қонхўр Шом режимини сақлаб қолишга ҳаракат қилади. У бу йўлда ҳатто Сурия халқининг барчасини қириб ташлашга ҳам тайёр.\nАммо Туркия режими учун энг муҳим нарса ўз хавфсизлиги ва чегараларини ҳимоя қилишдир. Россия 1998 йил Адана шаҳрида Туркия ва Сурия режими ўртасида имзоланган шартномага таянган ҳолда, Туркияни хавотирларидан қутқарди. Ушбу шартномада «Туркия террорчиларни таъқиб қилиш учун Сурия чегарасининг беш километр ичкарисигача кириши мумкин», «Агар Туркиянинг миллий хавфсизлигига хатар туғиладиган бўлса, керакли хавфсизлик чораларини кўриши мумкин» каби бандлар мавжуд.\nШунинг учун Сочи саммитидан мақсад саммитда иштирок этган тарафлар манфаатини Шом аҳли манфаати ҳисобига таъминлашдан иборат бўлганига гувоҳ бўляпмиз. Шубҳасизки, бу саммит Американинг Сурия ечими борасидаги фикрига зид эмас. Америка конституцион комиссия ташкил қилиш орқали ўз мақсадини амалга оширишга ҳаракат қилади. Келажакда мана шу комиссия давлат структурасини белгилаб берадиган конституцияни яратади.\nАммо жанг майдонида бўлаётган воқеаларга келсак, минтақаларга тинмай ҳаво ҳужумлари уюштирилмоқда, ваҳшиёна қирғинлар олиб борилмоқда, гуруҳлар етакчилари эса, қўл қовуштириб турибди. Бундан шу нарса тушуниладики, демак, ён беришларни талаб қиладиган келгуси босқичга одамларни тайёрлаш учун уларга босим ўтказиш мақсад қилинмоқда. Буни қон тўкишни тўхтатиш номли парда ортида олиб борилади. Босимни кучайтириш ва ён беришдек жиноятни оқлаш учун айрим минтақалар режим ҳукмронлиги остига ўтиши ҳам мумкин. Шом аҳли ушбу ҳақиқатлар қаршисида турар эканлар, нима учун жанг қилишаётгани ва масалалари улкан масала эканини англашлари лозим. Чунки уларнинг жанги ҳаёт ё мамот жанги, масалалари эса, тақдирий масаладир. Улар яна бу давлатларнинг бирортаси уларга дўст эмаслигини билишлари ва уларни дўст деб ўйлаб, душманнинг тузоғига тушиб қолмасликлари лозим. Чунки бу муқаррар ўлимдир. Улар жанг ҳақиқатини тушунгани ва душманларини билганидан кейин, ўз жангларида мутлақ кучга, яъни Аллоҳнинг кучига таяниши лозим. Шунингдек, Аллоҳга чиройли таваккал қилишлари лозим. Бундан ташқари исломий ақидадан келиб чиққан, Аллоҳ рози бўладиган ва инсонлар ўйлаб топган лойиҳаларга альтернатив бўлган сиёсий лойиҳани қабул қилишлари лозим. Ана ўшанда Аллоҳнинг нусрати ва қўллаб-қувватловига лойиқ бўладилар. Шундан сўнг қувват аҳли халқ базаси билан бирга жиноятчи режимни қулатиб, ушбу лойиҳани амалга ошириш учун онгли, холис сиёсий етакчилик остида бирлашади. Улар шу йўл билан Пайғамбарлик минҳожи асосидаги Халифаликни барпо қилиш орқали Росулуллоҳ ﷺнинг башоратларини рўёбга чиқарадилар. Бу иш Аллоҳ учун қийин эмас.\nTagsжанг майдонисиёсий саҳнаСуриячигалликлар\nҲизб ут-Таҳрир аъзолари Ғазо сектори марказида «Трамп келишуви ва унга қарши туриш йўллари» номли форум ўтказдилар


Боғбоннинг кузги юмушлари | AGRO-OLAM.UZ\nБош саҳифа Боғбончилик Боғбоннинг кузги юмушлари\nБоғбоннинг кузги юмушлари\nБоғларда ҳайдовдан олдин 15-20 т. гўнг, минерал ўғитлардан соф ҳолда 180 кг. фосфор, 90-100 кг. калий солиниши зарур.\nСуғориладиган бўз тупроқли боғларда дарахтларнинг қатор оралари 25-30 см., шағалли ерларда эса 10-15 см. чуқурликда шудгорланади. Бунда юза жойлашган дарахтларнинг илдизлари шикастланмайди. Боғларда тупроқ унумдорлигини ошириш\nмақсадида қатор ораларига сидерат ўтлар экилса, тупроқ унумдорлигини оширишда яхши натижа беради.\nУруғли боғларда (олма, нок, беҳи) тўкилган баргларда зараркунанда ва касалликларнинг юқумлари сақланиб қолади, шунинг учун боғлар қатор ораларининг тупроғи ағдариб ҳайдалади, хайдалмай қолган ҳар бир дарахт атрофи 25 см.\nчуқурликда ағдариб чопилади. Касалланган, синган шохлар, қуриб қолган дарахтлар қирқилади ва боғ ташқарисига чиқариб ташланади. Об-ҳаво шароитига қараб, агарда октябрь ойи охирида дарахтларнинг барги ёппасига тўкилса, бундай боғларда\nманилиоз, парша каби касалликларга қарши 3 фоизли бордо суюқлиги ёки 5 градусли оҳак олтингугурт қайнатмаси билан жиққа хўллаб пуркаш керак.\nОйнинг учинчи ўн кунлигида барча мева дарахтлари, биринчи галда шафтоли, олхўри, ўрик, гилос дарахтларининг тана ва она шохларини оқлаш зарур. Дарахтлар оқланса, дарахтлар танасидаги ёриқликларда кўплаб зараркунанда ва касалликларнинг\nзамбуруғлари дарахтлар танасидаги ёруқликларида қишлаши боис улар йўқ қилинади, шу билан бирга дарахтлар қишки совуқлардан ҳимояланади. Дарахтларни оқлашда 10 л. сувга 2 кг. тупроқ, 1,5-2 кг. оҳак қўшиб оқланади. Мол шатмоғи қўшилса оқланган жой тез ювилиб кетмайди.\nТокдан мўл ҳосил олиш учун улар ҳар йили кесилиб, маълум шаклга келтирилади. Ток новдаларининг сони ва тупда жойланиши унинг ўсиш кучига қараб тартибга солинади. Мўл ҳосил олиш учун доимо яхши пишган, бақувват, соғлом ва бағазларда яхши ётадиган, нормал бўғим орасига эга бўлган новдалар қолдирилади.\nТокни умумий қабул қилинган технологияси бўйича кесиш зарур. Ток кўмиладиган туманларда кесиш вақтида тупларда қабул қилинган меъёрдан 20-25 фоиз қўшимча кўзлар қолдирилади.\nКучли ўсадиган «Пушти тоифи», «Нимранг», «Хусайне», «Ризамат»,»Қора кишмиш» каби навларда кўзлар кўпроқ қолдирилиб, узунроқ кесилади. Бир тупда 200-300 тагача кўз қолдирилиб, ўртача ўсувчи «Баян Ширей», «Ркацители», «Саперави», «Мускат розовый» навларида кўзлар сони 150-180 тагача қолдирилади. Кучсиз ўсадиган «Рислинг», «Пино Чёрный «навларида 80-120 та кўз қолдирилади.\nПишган новдаларни кесишда, уларни пастки симга боғлаш мумкин бўлсин, заифроқ новдалар 2-3 та кўзча қолдириб кесилади. Келажакда 4-5 та занг бўлиши учун новдалар қолдирилади, 9-10 ёшли занг новдалар янгиланиш мақсадида кесиб ташланади.\nТок туплари кўмилмайдиган минтақаларда ток туплари кесилмайди, чунки кесилган токнинг совуққа чалиниши кучаяди.\nКесиладиган токларнинг нави, ёши ва симбағазнинг турига қараб шакл ва юклама берилади.\nРеспубликамизда айрим йиллари қишда ҳаво ҳарорати қисқа муддатли минус 25-30 даражага пасаймоқда, бу ток тупларининг қишда кўмишни талаб этади. Шимолий ҳудудларда ток устига етқизиладиган тупроқ уюмининг баландлиги 25-30 см., бошқа\nҳудудларда эса 20-25 см. бўлиши керак. Кузги совуқлар ҳам ток тупи учун зарарли, шунинг учун токлар яхши кўмилиши зарур.\nЁмон кўмилган ёки кеч кўмилган ток туплари кузги совуқлардан, кейинчалик эса қишки совуқлардан зарарланади, новдаларни совуқ уриши натижасида келгуси баҳорда улар қуриб қолади.\nТокларни кўмиш вақтида тупроқ ток кўчатини яхши кўмиши учун намлиги 70-80 фоизни ташкил қилиш зарур. Бунинг учун ток новдалари қўндоқланганидан сўнг ёки олдин токзор қатор ораси енгил суғорилади.\nУшбу ойда токзорлардаги асосий ишлар бу ток тупларига шакл бериб, навларига қараб кўзлар миқдорини қолдиришдир.\nАвваламбор, ток новдаларини кесишда биринчи галда антракноз ва бактериал рак билан зарарланган новда ва занглар қирқиб олиниб, токзорлардан чиқариб ташланади ҳамда ёқиб юборилади. Кўпинча, деҳқонлар ток тупларини ёпишда қирқилган\nновдалардан фойдаланишади. Бунга асло йўл қўймаслик керак.\nБарг ва новдаларда касаллик юқумлари бўлганлиги боис келаси мавсумда токзорлар янада кўпроқ зарарланадилар. Шунинг учун токзорларда ток тупларини ёпишда ток рудаларини қўлламаган маъқул. Яхши ёпилмаган токлар қишки совуқлардан\nшикастланади, бу хол ўз навбатида бактериал касаллиги кўпайишига олиб келади.\nКесилган ток туплари қўндоқланиб ётқизилгач, ёпишдан олдин оидиум (кул), антракноз, милдью ва рак касаллик юқумларига қарши 3 фоизли Бордо суюқлиги ёки 5 градусли оҳак-олтингугурт қайнатмаси ёки мис купоросининг 3 фоизли эритмаси билан жиққа хўллаб пуркаш зарур.\nУзумдан мўл ҳосил олинадиган токзорларда ҳар 3-4 йилда гектарига 30-40 тонна миқдорида органик ўғит (гўнг) солиб туриш зарур. Бунда ўғит ток туплари қишга кўмилгандан сўнг ерни 25-35 см. чуқурликда ҳайдаб кейин сочгич билан солинади. Органик ва минерал ўғитларнинг аралашмасини чуқур ковлагич билан қазиладиган 60х60 см. ли чуқурларга тупдан 50-60 см. узоқликда солиш жуда ҳам юқори самара беради. Бунда ҳар бир чуқурга 20-30 кг.дан ўғит солинади.\nСуғориладиган бўз тупроқларда ўстирилаётган токзорларда минерал ўғитлардан соф ҳолда фосфор 90 кг. ва калий 60 кг.\n1 гектарга солиш тавсия этилади. Мазкур тадбирлар сифатли амалга оширилса келгуси йил ҳосилига пухта замин яратилади.\nҲилола АБДУЛЛАЕВА, қ.х.ф.ф.д. катта илмий ходим,\nЕлена ДОРОХОВА, етакчи илмий ходим,\nАбдурахмон ПАРДАБОЕВ, кичик илмий ходим\nАкадемик М.Мирзаев номидаги БУваВИТИ.


«Дунё илм-фанидан ортда қолиб кетяпмиз» – талабга жавоб бермайдиган дарсликлар ҳақида Нагоя университетининг ўзбек профессори билан суҳбат\n13:57 / 15.09.2021\nKun.uz'нинг навбатдаги суҳбатдоши Япониянинг Нагоя иқтисодиёт университети профессори, ҳуқуқ фанлари доктори ўзбекистонлик Алишер Умирдинов. Суҳбатдошимиз мактаб ва олий таълим соҳасига оид долзарб масалалар юзасидан фикрларини билдирди. Суҳбатнинг асосий қисми дарсликларга бағишланди.\n«Дарслик – манбанинг «онаси»\n«Талаба нафақат устозининг маърузасини эшитади, балки бошқа манбалардан ҳам билим олади. Ўша манбаларнинг «онаси» дарсликдир. Факт шуки, халқаро стандарт билан Ўзбекистонда ёзилаётган дарсликлар ўртасида жарлик ниҳоятда катта. Бунда маблағ, вақт ва ҳафсала каби муаммолар мавжуд.\nХўш, маблағга қўшимча равишда профессор ўқитувчиларга глобал стандартдаги, талабалар учун керак бўлган сифатли китобларни ёзиш учун вақт бериляптими? Улар югур-югур ишлардан ортиб, китоб ёзиш учун тўғри йўналтириляптими, деган саволлар бор. Агар профессорларда сифатли дарслик ёза олиш учун етарлича вақт ва имконият бўлмаса, сифатли дарсликларсиз яна бир авлодни йўқота бошлаймиз.\nЯпонияда университет профессор-ўқитувчилари сифатли дарслик ёзишни ўзининг бурчи деб билади. Аммо бу ерга келиб баъзи ўқитувчиларга маълум керакли китобларни таржима қилайлик, деб таклиф билдирсангиз, бунга пул бериладими, қанча фойда оламиз, деган гапларни эшитаман. Мотивация ўртасидаги фарқ ҳақида гапиряпман.\nАгар Ўзбекистонда хоҳ гуманитар соҳа, хоҳ табиий фанлар бўлсин: бакалавр босқичини битирган талабалар хорижга ўқишга кетганидан сўнг камида 6 ой ёки 1 йил юқорида сизга айтган жарликни йўқотиш учун кутубхоналардан чиқмаслиги керак. Сабаби биздаги дарсликлар саёз ёзилади, етарли маълумотларни ўз ичига олмайди, ниҳоятда қисқа ёзилади. Хорижда табиий фанлар бўйича аудиовизуал материаллардан жуда кенг фойдаланилади. Лекин бизда бундай китоблар ниҳоятда кам чиқади. Варақлари оз, шунинг учун талабаларга етарли билимлар берилмайди.\nВазиятни ўнглаш учун биз китобларда билимларга кенгроқ жой беришимиз, янги визуал маълумотлар билан бойитишимиз керак. Бунга эришишнинг ягона оптимал ечими таржимадан бошқаси эмас».\n«Педагог-ўқитувчилар, биринчи навбатда, ўқитишлари, иккинчи ўринда ўз соҳалари бўйича етакчи тажрибалардан бохабар бўлишлари талаб этилади. Бунинг учун эса ўз устида тинмай ишлашлари лозим, яъни илмий мақолалар ёзишлари зарур. Илмий мақола профессор-ўқитувчи ўз устида ишлашлари учун восита ҳисобланади ва шу орқали фан ривожланади.\nУниверситет илмий даражасини ушлаб туриш, шунингдек, профессор-ўқитувчилар ўз ойлигини сақлаб қолишлари учун Scopus таркибига кириб, тезда чиқиб кетадиган «йиртқич» журналларда мақолалар беришга ҳаракат қилишади. Ўқитувчилар ўзларининг салоҳияти етадиган даражадаги журналларга мақола беришларини таклиф қилган бўлардим. ОТМ илмий кенгаши ҳам уларга шунга яраша талаб қўйишлари тўғри деб ўйлайман.\nЯпонияда профессор-ўқитувчиларга илмий мақола чиқариш талаби мутлақо қўйилмайди. Умумий чақириқлар бўлади, холос. Ўқитувчилар ўзлари онгли равишда илмга ҳиссасини қўшиш учун ҳаракат қилади. Ўзбекистонда университетнинг илмий салоҳиятини оширайлик, деган мақсадда профессор-ўқитувчиларга босимлар кузатилаётган бўлиши мумкин. Аммо бу нотўғри».\n«Хусусий секторни дарслик яратишга жалб қилиш керак»\n«Баъзи мактаб дарсликларини варақлаб кўрдим. Бизда Япониядаги дарсликлардан фарқли равишда, жуда кўп умумий саволлар бор. Ваҳоланки, япон дарсликларида етарлича кўп маълумотлар берилади. Ўқувчи етарлича маълумотлар билан миясини тўлдирса, унга вазифалар бериш тўғри бўлади, чунки у шундагина фикрлашни бошлайди. Биздаги дарсликларда асосий ва қўшимча маълумотларни бермасдан туриб саволлар берилади.\nАҚШда ўқитувчиларга унчалик ишонишмайди. Шунинг учун дарсликлар қалин бўлади. Ўқитувчи нотўғри маълумот бериб қўйиши мумкин, лекин мактаб дарсликлари синовдан ўтганлиги учун ўқитувчилар нейтрал билим беришади. Дарсликларда аудиовизуал материаллардан унумли фойдаланилади. Япон дарсликларида ҳам шундай: маълум мавзу юзасидан назарий маълумотлар, аудиовизуал материаллар тақдим этилади. Мавзу охирида 1-2 та йўналтирувчи саволлар бериш билан кифояланилади.\nЎзбекистонда дарсликларни фақатгина Халқ таълими вазирлиги ишлаб чиқади. Японияда эса бундай эмас: хусусий сектор ҳам дарслик яратади. Кўплаб ноширлик уйлари дарсликлар чиқаришади. Ҳар бир вилоят ва шаҳарлардаги таълим қўмиталари дарсликлар ўртасида танлов ўтказиб, маъқулини танлаб олишади. Бу соҳада қизғин рақобат мавжуд. Умид қиламанки, бу соҳага ҳам соғлом рақобат кириб келади.\nСоҳа ичидаги бир қанча мутахассисларга бу саволни берганимда, Ўзбекистонда ҳали ноширлик уйлари дарслик чиқариш даражасига етиб келмаган, деган жавоб берилди. Ноширлик уйларига шу гапни айтганимда, улар дарсликлар бозори бизгаям очиладиган бўлса, фойда кўрадиган бўлсак, бунга тайёрмиз ва манфаатдормиз, лекин бизга бундай имконият берилмаган, дейишди.\nЯқинда Комил Алламжоновнинг «Алламжонов айбдор» китобини ўқиб чиқдим. Муаллиф мактаб дарсликлари сифатсизлиги ҳақида гапирган ва ажойиб ғоя берган. Халқ таълими дарсликларини яхшилаш учун мен ўзимнинг жамоамни туздим ва у жамоа 1 йил давомида ўз ишини амалга оширди, бундан кейинги 4 йил давомида дарсликларнинг янги авлодини бозорга чиқарамиз, деган маънода фикрини айтган. Бу орқали у ўзини соҳада янги «ўйинчи» эканини билдирган.\nБу бўйича ҳуқуқий асос қай даражада? Алламжонов дарслик чиқаргани билан у Халқ таълими вазирлиги томонидан кўриб чиқиладими йўқми, бу алоҳида масала. Лекин буни ўқиб жуда хурсанд бўлдим, чунки бундай ташаббуслар кўпайиши керак. Соҳага рақобат керак».\nUNESCO томонидан юритиладиган глобал статистик маълумотларга кўра, Ўзбекистон ҳалигача табиий ва гуманитар фанлардан таржима ишларида ниҳоятда оқсамоқда. Ўзбекистон бўйича энг охирги статистика 2008 йилда киритилган. Бундан кўриниб турибдики, жуда кам сондаги китоблар таржима қилинади. Ўзбекистонда табиий ва гуманитар фанлар бўйича профессорларнинг ҳаммаси ҳам ОТМ дарсликлари глобал стандартларга нисбатан қай даражада оқсаётгани ва унинг ўрнини тезроқ тўлдириш учун таржимага эҳтиёж борлигини билишмайди.\nБу ерда молиявий масалалар ҳам бор. Яқинда ўзим таълим олган ТДЮУда Кэмбриж нашриётининг юридик китобини таржима қилишди. Таржима қилиш учун лицензияни олиш учун маълум миқдорда маблағ сарфланди. Айтмоқчиманки, ОТМ маълум китоб таржима қилинишига маблағ ажратишдан қизғанмаслиги керак. Ундан ташқари, ушбу таржима ишларини бажаришга етарлича вақт берилиши керак. Кунбўйи талабаларга дарс берадиган ўқитувчи вақт орттириб таржима ишлари билан шуғуллана олмайди.\nШу йилнинг март ойида олий ва ўрта махсус таълим вазири Абдуқодир Тошқулов иштирокида онлайн конференция ўтказилди. Вазирга дарсликларнинг таржима ишларини тезроқ амалга оширишимиз зарурлигини айтдим. Июнь ойида Ёшлар фестивали ўтказилганида ҳам вазир ушбу масалани ёшларга мурожаат шаклида етказди. Вазир фикримни қўллаб-қувватлади, лекин ҳалигача хориж дарсликларини таржима қилишга кўмаклашувчи мутахассислар гуруҳи ёки марказ ташкил қилингани ҳақида эшитмадим. Умид қиламанки, бу иш тезроқ ҳал бўлади. Агар таржима ишларини зудлик билан ҳозир амалга оширмасак, дунё мамлакатларидан янада ортда қолиб бораверамиз. Ҳозир бизга айни вақтда дунё илм-фанига етиб олишимиз учун таржима сув ва ҳаводек зарур», деди суҳбатдошимиз.\n22:00 / 11.05.2020\n11:00 / 10.05.2020


22:00"Ювентус" - "Торино" 0:0 (Матнли трансляция) 5 22:00Olamsport: Бектемир Мелиқўзиев АҚШга жўнаб кетмоқда, Фазлиддин Ғоибназаров жанг қилди ва бошқа хабарлар 0 21:55Ла Лига. "Севилья" – "Реал Мадрид" 0:1 (Матнли трансляция) 25 21:53Ла Лига. "Атлетико"нинг асосий таркиби эълон қилинди 0 21:52АПЛ. Гвардиола мураббийлик фаолиятидаги 750-ўйинида иштирок этган баҳсда "Ман Сити" қийинчиликсиз ғалабага эришди 5 21:50Бундеслига. "Боруссия" очко йўқотди 0 21:40Бундеслига. "Бавария" – "Лейпциг" ўйинини кимлар илк дақиқалардан бошлайди? 0 21:38АПЛ. "Вест Хэм" – "Ман Юнайтед": Мата, Бруну ва Рэшфорд заҳирада қолди 16 21:24Ўзбекистон кубоги. 1/8 финал ҳакамлари маълум. Насибуллаев "Пахтакор" - "Сўғдиёна" учрашувида ишлайди 25 21:15ЎФА ва ПФЛнинг махсус ишчи гуруҳи Қорақалпоғистонга борди 3 21:04А Серия. Турнинг илк ўйинида "Лацио" ғалабага эришди 0 20:42"Бавария"га Люсьен Агуме керак 0 20:30АПЛ. Тўпурарлар жадвалини Кэлверт-Льюин бошқармоқда 1 20:27РПЛ. "Спартак" йирик ғалабани тантана қилди 22 20:00"Барселона" де Рон билан шартнома имзоламоқчи 4\nЛа Лига. "Реал" сафарда "Севилья" устидан муҳим ғалабани қўлга киритди 25


Даволаш иши – Urology Department\nУрология кафедраси ўқув базаси бўлмиш Республика ихтисослаштирилган урология марказида ҳозирги вақтда маслаҳат поликлиникаси, катталар ва болалар урологияси стационар бўлимлари, нефрология ва гемодиализ, интенсив терапия, рентгенология ва радиология бўлимлари, клиник, биокимёвий ва бактериологик лаборатория бўлимлари, ҳамда жаррохлик йўли билан даволаш бўлимлари аҳолига юқори малакали хизмат кўрсатиб келмоқда.\nСтационар бўлимида беморлар курацияси\nУшбу бўлимларда Европанинг етакчи давлатларида қўлланилаётган замонавий ташхислаш ва даволаш йўлларидан бугунги кунда кафедрамиз ходимлари ҳам кенг фойдаланишади. 2004 йилда Ўзбекистон Республикаси Вазирлар Маҳкамасининг 264-сонли қарори, Соғлиқни Сақлаш Вазирлигининг даволаш ва ташхислаш стандартлари бўйича ишлаб чиққан буйруқлари асосида кафедра ва марказ ходимлари ислоҳотларни жадаллик билан олиб боришмоқда.\nАйни кунларда муассасамизда урологик касалликлар билан оғриган беморларнинг 80 фоизи эндоскопик усуллар билан даволанмоқда. Мавжуд асбоб-ускуналардан унумли фойдаланиш механизми жуда юқори. Давлатимиз раҳбари ва хукумат қарорлари асосида кўпгина ислоҳотларни бажариш юзасидан фаолиятлар изчиллик билан олиб борилмоқда. Марказ биносидаги шарт-шароитлар, беморларга кўрсатилаётган сифатли тиббий хизмат турлари йилдан-йилга яхшиланиб бормоқда.\nЭкстракорпорал зарба тўлқинли литотрипсия усули\nШуниси қувонарлики, марказимизда охирги йиллар давомида кўп учрайдиган урологик касалликларни, айниқса сийдик тош касаллиги ва уретра облитерациясини жарроҳлик йўли билан даволашнинг янги усуллари тадбиқ этилмоқда.\nЖумладан, тош сабабли юзага келган сийдик найи обструкцияси билан уйғунлашган буйракдаги тошни даволаш усули. Бу тоифадаги беморларни даволашда асосий мақсад тананинг мушак қобиғини зарарламаган ҳолда сийдик найи ва буйракдаги тошларни бир вақтда олиб ташлаш ва суправезикал обструкцияни бартараф этишдан иборат. Ушбу талабларга каминвазив усуллар ва биз таклиф этаётган тошни сийдик найидан буйракка кўтариш ва шу билан бир вақтда перкутан нефролитотомия жараёнида уларни олиб ташлаш усули муносибдир.\nЎзбекистон Республикасида сийдик тош касаллиги худудий патология ҳисобланади, кўп ҳолларда аъзонинг фаолиятини бузилишига ва қовжирашига олиб келувчи буйракда жойлашган маржонсимон ва кўп сонли тошлар кузатилади. Одатда бундай тошлар очиқ амалиёт йўли ёки бир неча маротаба эндоурололгик йўл билан олинар эди. Ҳозирда, урология марказида қўлланилаётган янги такомиллашган эндоскопик усул буйракка теридан бир неча кириш йўли орқали тошларни бир операция даврида олиб ташлашга имкон яратди. Бундай даволаш тактикаси беморлар ҳаёт сифатини оширади ва камхаражат усул ҳисобланади.\nЭндоскопик жаррохлик хонаси\nҲозирги кунда эришилган ютуклар, эндоурологик операция жараёнини якунлашда, одатдаги буйрак дренажини қўймасдан бажаришга шароит яратди. Бу услуб, операциядан кейинги даврда инфекция асоратлари ва оғриқни деярли кузатилмаслигига олиб келиб, беъморларни стационарда даволаш ва реабилитация даврини қисқартирди.\nТурли сабабларга кўра юзага келган уретра облитерацияси билан оғриган беморлар мустақил сия олмайдилар ва умрбод цистостомик дренаж билан яшашларига тўғри келади. Марказда ишлаб чиқилиб, йўлга қўйилган рентген назорати остида ўтказиладиган каминвазив эндоскопик реканализация усули бу оғир тоифадаги беморларни даволашда самарали ва безиён усул ҳисобланади. Бунда қўшимча амалиётлар ёрдамида беъморларнинг 60% дан зиёдроғи цистостомик дренаждан ҳалос этиладилар.\nУрология марказида охирги 2 йил ичида йўлга қўйилган янги даволаш усули ретроперитонеоскопик усулдир. Хозирги кунга қадар 100 дан ортиқ беморларга ретроперитонеоскопик нефрэктомия, жом-сийдик найи сегментидаги торайишни бартараф этиш ва сийдик найидаги тошларни олиб ташлаш амалга оширилди. Усулни кенгайтириш мақсадида марказнинг 2 иқтидорли мутахассислари Европа мамлакатларида бир неча ойли тренинг олиб бориши кузда тутилган.\nУшбу янги даволаш усуллари қўлланилганда даволаниш учун маблағ тежалишига, операциядан кейинги даврни қисқаришига, беморларни эрта реабилитация қилишга ва иш қобилятини тикланишига, яшаш сифатини яхшилашга эришилади.\nШуниси қувонарлики, кафедра ходимлари томонидан охирги йиллар давомида болаларда учрайдиган урологик касалликларни, айниқса сийдик тош касаллигини жарроҳлик йўли билан даволашнинг янги усуллари тадбиқ этилмоқда, жумладан ташқи зарба тўлқинли литотрипсия ва тери орқали бажариладиган экдоскопик жарроҳлик амалиёти.


Қўқон шаҳар ҳокими: “Газ йўқлигидан шикоят қилганга 300 минг сўм жарима” « O'zbekiston ERK Demokratik Partiyasi\nҚўқон шаҳар ҳокими: “Газ йўқлигидан шикоят қилганга 300 минг сўм жарима”\n24 November 2014 - 21:07\nБир неча кун аввал маҳаллий нашрлардан бўлган Uz24.uz сайти “Общественный контроль” гуруҳида Қўқон аҳолисининг шаҳардаги газ ва свет йўқлиги билан боғлиқ шикоят мурожаатини эълон қилди. Мазкур мурожаат ушбу катта шаҳардаги коммунал хўжалигида ҳукмрон бўлган қайғули ҳолат ва расвогарчиликлардан далолат беради.\n«Ҳурматли Жамоатчилик назорати, додимизни қандай қилиб юқоридагиларга етказишни маслаҳат берсангиз»!\nҚўқонда юз бераётган воқеалар расвогарчиликнинг ўзи, одамлар бу билан бир йил яшаётгани йўқ! Аммо бу ҳолат кундан-кунга ёмонлашиб бормоқда!!!\nГаз умуман йўқ, чироқни ҳар соатда ўчиришади ва ёқишни унутиб қўйишади! Электр тармоғи ҳаммасини “шаҳаргаз”га, “шаҳаргаз” эса электр тармоғи идорасига тўнкайди. Шаҳар ҳокимиятига қилинган барча шикоятлар ва мурожаатлар ҳеч қандай натижа бермаяпти. Умуман олганда эса, шаҳар ҳокими шикоят ва мурожаат қилаётганларни бир баҳона билан 300 минг ва ундан юқори миқдорда жаримага тортиш ҳақида норасмий кўрсатма берган.\nЎзларини буюк ҳукмдор деб ҳисобловчи кичкина ҳокимчалар! Улар ўз тартиб-қоидалари ва ҳатто қонунларига эга давлат ичида ўз давлатини ўрнатиб олишган!\nОдамларнинг уйида техника бузиляптими, уйлар газ баллонлари ва қўлбола печлардан ёниб ёки портлаб кетяптими – бу билан ҳеч кимнинг иши йўқ. Электр тармоғи идорасида бундай тартиблар ва қоидаларни ким ўрнатган??? Қандай қилиб ҳар соатда чироқни ўчириш ва уни ёқишни унутиш мумкин!!!\nГазни ёқмасликни ва бир қарасанг, трубаларга, бир қарасанг газ тақсимлаш пунктларига ёки яна бошқа нарсага доим пул йиғишни “Шаҳаргаз”га ким буюради??? Одамлар бу ерда табиий газ нималигини унутиб ҳам юборишди.\nБозорларда ҳозир энг харидоргир товар – бу фонарчалар, қўлбола печлар, газ баллонлари ҳамда ўтин ва кўмир.\nБиз қаерга қараб кетяпмиз??? Ахир 21 асрда, замонавий технологиялар, ютуқлар ва коммуникациялар асрида яшаяпмизку. Энди ортга, тош асрига қайтамизми???\nБу саволларга ва бу тартибсизликлар учун кимдир жавоб берадими?»\nҚўқонликларнинг ушбу мурожаатни ўзбек тилига ўгириб эълон қилган Anhor.uz сайти ҳам Қўқон шаҳар ва Фарғона вилоятидаги бошқа шаҳарлар ҳокимиятларига ҳамда тегишли давлат тузилмаларига юзага келган ушбу вазиятга эътибор қаратишлари ва шошилинч чоралар кўрилишга чақиради.\nҚайд этиш жоизки ўз халқи қишнинг изғирин кунларида газ йўқлигидан азият чекаётган бир пайтда Ўзбекистон ҳукумати Хитойга газ етказиб бериш ҳажмини 56 фоизга оширди.\n«Интерфакс» агентлигининг Хитой божхона идораси маълумотларига асосланиб ёзишича, бу Марказий Осиёдан Хитойга етказиб берилган жами газнинг 13 фоизини ташкил этади ва йиллик ҳисобда ўсиш суръати 56,52 фоизга тенг бўлиб турибди.


Бакиев:"Мен президентликдан воз кечмайман"\nХалқ вакиллари мамлакат бўйлаб Бакиев суратларига ўт қўяëтган айни пайтда Бакиев "мени халқ сайлаган" деган гапни такрорламоқда.\nҚирғизистонда ҳокимият муваққат халқ ҳукумати қўлига ўтган айни куни мамлакат жанубидан туриб "Эxo Москвы" радиоси мухбири саволларига жавоб берган Қурмонбек Бакиев шундай баëнот берди.\nРоссиядаги "Эxo Москвы "радиоси мухбири Тихон Дзядко Бишкекдаги исëнчилардан қочиб Жалолободдаги уйида ўтирган Қирғизистон президенти Қурмонбек Бакиев билан 8 апрел тушдан кейин суҳбатлашди.\nСуҳбат давомида Бакиев 7 апрел кунига қадар Ўзбекистон президенти Ислом Каримов ва Қозоғистон президенти Нурсултон Назарбоев билан телефонда суҳбатлашганини билдирди.\n- Улар мендан ҳол-аҳвол сўрашди. Нима ëрдам керак дейишди. Мен раҳмат ҳол-аҳвол сўраганингиз учун¸ ўзимиз бир амаллармиз дедим.\nАйни вақтда овозидан ëлғизлик ва иложсизлик сезилиб турган Бакиев мамлакатни бошқариш ричаглардан мосуво бўлганини тан олди.\nСуҳбат давомида Бакиев Бишкекдаги воқеаларни қуролли давлат тўнтариши¸ деб атаб ҳукуматни қўлга олганларга жиноятчи сифатини тақди.\n16 дақиқа давом этган суҳбат сўнггида мухбир Бекиевга бир нечта қисқа саволлар берди.\n- Қурманбек Бакиевич айтингчи, сиз шу кунларда Қирғизистонда қолишни режалаштиряпсизми ёки чиқиб кетасизми?\n- Мен билмадим... Айтмоқчи бўлганим¸ мен ҳозир Қирғизистон жанубидаман. Ҳозирча бу ердан кетмоқчи эмасман.\n- Бишкекка қайтиш ниятингиз йўқми?\n- Биласизми, мен у ердан кетмас эдим, аммо менинг ойналаримга ўқ отишни бошлашгандан кейин мен мўъжиза туфайли ўқларга чап бердим. Менинг кабинетимни бориб кўришингиз мумкин- илма тешиги чиқиб кетган... Ўзини Муваққат ҳукумат деб атаган гуруҳ шаҳарда тартиб ўрната олмаса¸ қандай қилиб улар президентнинг хавфсизлигини таъминлаб беришади. Боз устига улар ўзларининг ноқонуний қарорлари билан кўплаб ҳуқуқ тартибот раҳбарларини лавозимдан озод этдилар.\n- Сиз қайта сайланганингизга тўққиз ой ўтмасдан сизга қарши кўтарилган бу ҳаракатнинг сабаблари нимада деб ўйлайсиз? Нарх-наволаринг оширилишидами, ёки олиб борилган ички сиёсатми?\n- Йўқ, йўқ. Асло бундай эмас! Нархларинг оширилиши халқнинг кўчага қурол билан чиқишга сабаб бўла олмайди, чунки давлат томонидан уни енгиллаштириш учун компенсация тўловлари белгиланган, бу биринчидан. Иккинчидан, ички сиёсат айнан кўпчиликни талабига мос келарди. Менинг ташаббусим билан чақирилган “Ишонч қурултойи”га АҚШ кўрсатмаси билан қўйилган эмас, балки оддий одамлар томонидан сайланган вакиллар жамланган. Ўша ерда қаттиқ танқид ҳам бўлди, одамлар ўз фикларини очиқ билдирдилар. Танқид тўғри қабул қилинди. Масалан, қурултой якунида резолюциянинг қабул қилинишичи? Улар якдиллик билан президент танлаган йўлни қўллаб-қувватлашларини билдирдилар. Ахир бу резолюцияни амалдорлар қабул қилишмаган. Тасаввур қилинг: икки ҳафта олдин резолюциянинг қабул қилиниши ва икки ҳафтадан кейин қуролли тўнтариш! Бунинг халқга ҳеч қанақа алоқаси йўқ! Бу ҳақиқий қуролли давлат тўнтариши. Ёшларни ароқ ичтириб, алдаб майдонларга ташлашди. Ўзлари эса четда кузатиб турдилар.\n- Сўнгги савол, қандай шартлар доирасида сиз ўз хоҳишингиз билан президентлик лавозимидан воз кечасиз?\n- Мен ҳозирча президентлик лавозимимдан воз кечиш ниятим йўқ. Асос кўрмаяпман бунинг учун. Қайта президентлик сайловлари бор-йўғи 9 ой олдин бўлиб ўтган эди, 77 фоиздан ортиқ овоз амалдаги президент учун берилган, президентни қўллаган қурултой икки ҳафта олдин бўлиб ўтган бўлса, қандай қилиб менинг кетишим тўғрисида гап бўлиши мумкин?! Халқ ўзи танласин, ўзи ўйласин.. Етади, бошқа гапим йўқ. Раҳмат сизга.


Ўзбек оилаларида зўравонлик туфайли ўз жонига қасд қилган аëллар сонига оид на расмий¸ на норасмий статистика мавжуд.\nЖасад текширувсиз дафн этилган\nЧироқчи туман расмий тизимлари вакиллари Дилафрузнинг сирли ўлими юзасидан текширув бошлаганини тасдиқлади.\nХафсизлик идорасини бу аëлнинг тиббий текширувсиз яқинлари томонидан дафн этилгани ташвишга солди.\nЧироқчи туман Фуқаролик ҳолатлари далолатномаларини ёзиш идораси вакили эса бундай ўлим ҳолатининг ҳозирча қайдга олинмаганини билдирди.\nОзодликнинг Чироқчи туман расмий тизимларидаги манбаси аёлнинг руҳий хастага чиқарилиб¸ айнан хасталик оқибатида ўзини осиб қўйгани тахмин этилаëтганини билдирди:\n- Олдин ҳам бу аёл икки марта ўзини ўлдирмоқчи бўлган, эри қутқариб қолган экан. Оилада зўравонлик ҳолати, бизни билишимизча, бу ерда йўқ. Аёлнинг ўзи руҳий заифроқ экан, деди Озодликнинг тумандаги расмий манбаси.\nАёлнинг сирли ўлими борасида даставвал Озодликка марҳуманинг маҳалладошларидан бири мактуб йўллаб, қотиллик иддаосини илгари сурди.\n"Жасадни кўрган қўни-қўшниларнинг айтишича, марҳуманинг юзлари, кўз остиларида қаттиқ зарбдан қоладиган жароҳат излар бўлган, ҳамда бўйин қисмлари моматалоқ бўлиб кетган", дейилади мактубда.\n"Қишлоқдошларининг айтишича, аёлнинг эри 1984 йилда туғилган Қ.Н (тарҳ. исмни айбсизлик презюмпцияси туфайли ошкор қилмаётир) ёш бўлишига қарамай ичкиликка муккасидан кетган, ҳар гал ичиб келса оилада жанжал чиқариб хотинини калтаклаб, муттасил руҳий ва жисмоний азоб бериб келган.\nЁлчитиб бир жойда ишламаган, бир неча марта Россияга мардикорликка ҳам бориб келган бу йигитни кеча 17-18 атрофида ҳам дўконма-дўкон кириб арақ излаб юрганлиги ва арақ олиб уйи томон кетганлигини кўрганлар бор. Кайфи янаям тарақ бўлган эр тарки одат амри маҳол деганларидек¸ кайф устида хотинини калтаклаган бўлиши ва бундай азобланишлардан тўйиб кетган аёл ўзини осган бўлиши мумкин.\n"У ўзини осмаган, уни эри ўриб ё бўғиб ўлдириб қўйган" деган тахминлар ҳам бор. Шуниси ачинарлики, ушбу воқеа юзасидан ҳеч ким Ички ишлар бўлимига хабар бермаган ва аёлнинг жасади суд тиббий зкспертизадан ўтказилмасдан қабрга қўйилган. Марҳума бугун тушгача дафн зтилган, унинг жанозасини туман марказидаги масжиддан келган имом ўқиган"¸ деб ëзилган Озодликка 9 апрель куни етиб келган мактубда.\nТуман хавфсизлик идораси вакилига кўра, бу иддаони текшириш учун ноқонуний дафн этилган аёл жасади эксгумация қилиниши ва Ўзбекистон жиноят кодексининг "Ўзинини ўзи ўлдириш даражасига етказиш" жиноятини назарда тутган 103-модддаси бўйича жиноят иши қўзғатилиши лозим. Ушбу ҳолат юзасидан суриштирув давом этмоқда.\nЎзбек жамиятида оилавий зўравонлик ҳамон норма бўлиб қолмоқда\nЎзбекистонда айнан оилавий зўравонлик¸ одатда эр ва қайнона зулмидан чора топа олмай¸ ўз жонига қасд қилаëтган аëллар сонига оид аниқ рақамларни топишнинг имкони йўқ. Ўзбекистон расмий тизимлари бу зўравонликка оид ҳақиқий рақамларни яширишга уринади¸ мамлакатда мустақилликдан сўнг бу муаммо билан жиддий шуғуллана бошлаган ноҳукумат ташкилотлари эса¸ фуқаровий жамиятига нисбатан бошланган кучли босим оқибатида ўз фаолиятини тўхтатишга мажбур бўлган.\nЧироқчилик Дилафруз фожиаси ¸ маҳалла фаолларининг ўз зиммасига юклатилган ҳакамлик вазифасини вақтида¸ адолатли ҳал эта олмаëтганидан берилган навбатдаги огоҳлантирувдир.


АҚШ Ўзбекистонга ИДга қарши ҳамкорликда курашишни таклиф қилди\n21 апрел 2021, Тошкент вақти: 06:20\nАҚШ Ўзбекистонни “Исломий давлат”га қарши курашиш учун тузилган халқаро коалицияга қўшилишга таклиф қилди.\nАҚШ давлат котибининг Марказий Осиё давлатлари бўйича ёрдамчиси ўринбосари Даниэль Розенблюм 27 августь куни Тошкентга қилган сафари чоғида Ўзбекистон раҳбарияти билан бу борада сўзлашувлар олиб борганини билдирди.\nРозенблюмнинг айтишича, “Исломий давлат”га қарши кураш усулларидан бири жангариларни молиялаштириш йўлларини беркитиш ва разведка маълумотларини тўплашдир. “Ўзбекистоннинг бу борадаги ҳиссаси кераклидир”, деди Розенблюм.\nАҚШ расмийси Тошкентда журналистлар билан учрашуви чоғида Ўзбекистоннинг пахта далаларида болалар меҳнатини бартараф этиш йўлидаги ҳаракатларини олқишлади. У,шунингдек, Ўзбекистон ҳукумати пахтазорларда катталарни мажбурий меҳнатга жалб қилинишини тўхтатиш йўналишида кўп ишларни амалга ошириши зарурлигини ҳам алоҳида таъкидлади.\nХалқаро ташкилотлар Ўзбекистон далаларида аҳоли мажбурий меҳнатга жалб қилинишини бир неча йиллардан бери танқид қилиб келади.


Тошкентдаги машиналар қурилиш майдонларидан чанг-тупроқларни тарқатмайдиган бўлди - Carzone.Uz\nТошкентдаги машиналар қурилиш майдонларидан чанг-тупроқларни тарқатмайдиган бўлди\nТошкентда фаолият кўрсатувчи қурилиш ташкилотларига қурилиш майдонларидан чиқаётган машиналар ғилдиракларини ювишни ташкил этиш вазифаси топширилди. Бу ҳақда сешанба куни шаҳар ҳокимиятида бўлиб ўтган брифингда маълум қилинди. Пойтахт ҳокими Раҳмонбек Усмонов 11 октябрь куни атроф-муҳитни муҳофаза қилиш ва шаҳар кўчаларининг ифлосланишини бартараф этиш тўғрисидаги фармойишни имзолади.\nКўп йиллар давомида бинолар, истироҳат боғлари қурилишида ва йўлларни ётқизишда юк ташувчи машиналар ғилдиракларида шаҳар бўйлаб чанг-тупроқ тарқатар эди. Бу шаҳарнинг чанглик даражасининг ортишига олиб келди. Эндиликда қурилиш объектларидаги жавобгар шахслар шаҳар кўчаларига чиқарилаётган транспорт воситаларининг созлиги ва тозалигини назорат қилишлари лозим. Бундан ташқари, қурилиш чиқиндилари фақатгина махсус транспортда олиб чиқиб кетилиши лозим.\nҲоким ўринбосари, хотин-қизлар қўмитаси раиси Фарида Абдураҳимованинг маълум қилишича, янги турар-жой мавзелари қурилаётган Сергели туманидаги қурилиш майдонлари аллақачон машина ғилдиракларини ювиш ва тозалаш пунктлари билан таъминланган.\nФармойишга мувофиқ, қурилиш чиқиндилари, қум, тупроқ ва шаҳарларни ифлослаши мумкин бўлган бошқа юклар уларни олдиндан намлантирган ҳолда махсус жиҳозланган машиналарда ташилиши лозим. Агарда намлаш атроф-муҳитни ифлослантиришни бартараф этмаса, юк брезент билан қопланиши лозим.\nКуз-қиш мавсумида қурилиш ташкилотлари қурилиш объектларига туташ кўчаларнинг ўтиш қисмларини қор, муз, лой, барг ва чиқиндилардан тозалаш, зарурат туғилганида эса ўтиш қисмлари ва пиёдалар йўлакларига қум ва туз сепишлари лозим.\nҚурилиш ҳудудида туташ ер участкалари ва кўчмас мулк объектлари эгалари ёки фойдаланувчиларининг ҳуқуқ ва манфаатлари бузилган ҳолатларда қурилиш ишлари тўхтатилиши мумкин. Бу ҳақдаги таклифни туман ҳокимлари, Архитектура ва қурилиш бош бошқармаси ҳамда Архитектура ва қурилиш ишлари сифатини назорат қилиш инспекцияси ҳокимиятга киритиши лозим.\nЎрнатилган тартибларни бузганлар жавобгарликка тортилади.